**Հավելված** № 1

**ՀՀ կառավարության 2020 թվականի**

\_\_\_\_\_\_\_\_\_\_\_\_\_ -ի №\_\_\_\_-Լ որոշման

 ՀԱՅԵՑԱԿԱՐԳ

ՎԵՐԵԼԱԿԱՅԻՆ ՏՆՏԵՍՈՒԹՅԱՆ ՄԵՋ ՏԵԽՆԻԿԱԿԱՆ ԱՆՎՏԱՆԳՈՒԹՅԱՆ ԱՊԱՀՈՎՄԱՆ ԵՎ ՊԵՏԱԿԱՆ ԿԱՐԳԱՎՈՐՄԱՆ

**ԲՈՎԱՆԴԱԿՈՒԹՅՈՒՆ**

1. ՆԵՐԱԾՈՒԹՅՈՒՆ, ՆԱԽԱՊԱՏՄՈՒԹՅՈՒՆ
2. ՀԻՄՆԱԿԱՆ ՀԱՍԿԱՑՈՒԹՅՈՒՆՆԵՐ
3. ՎԵՐԵԼԱԿԱՅԻՆ ՏՆՏԵՍՈՒԹՅԱՆ ՆԵՐԿԱ ԻՐԱՎԻՃԱԿԸ ԵՎ ԱՌԿԱ

 ՀԻՄՆԱԽՆԴԻՐՆԵՐԸ

1. ՀԱՅԵՑԱԿԱՐԳՈՎ ԱՌԱՋԱՐԿՎՈՂ ՔԱՂԱՔԱԿԱՆՈՒԹՅԱՆ ՀԻՄՆԱԿԱՆ

 ՆՊԱՏԱԿՆԵՐԸ, ԴՐԱՆՑ ՀԱՍՆԵԼՈՒՆ ՈՒՂՂՎԱԾ ԱՆՀՐԱԺԵՇՏ ՔԱՅԼԵՐԸ ԵՎ

 ԿԱՌՈՒՑԱԿԱՐԳԵՐԸ

1. ՀԻՄՆԱԽՆԴԻՐՆԵՐԻ ԼՈՒԾՄԱՆ ԵՂԱՆԱԿՆԵՐԸ ԵՎ ԳՈՐԾԻՔԱԿԱԶՄԸ

 ՊԵՏՈՒԹՅԱՆ ԵՎ ՀԱՆՐՈՒԹՅԱՆ ՆԿԱՏՄԱՄԲ ՀՆԱՐԱՎՈՐ ԱԶԴԵՑՈՒԹՅՈՒՆՆԵՐԸ

1. **ՆԵՐԱԾՈՒԹՅՈՒՆ, ՆԱԽԱՊԱՏՄՈՒԹՅՈՒՆ**
2. Հայեցակարգը մշակվել է Հայաստանի Հանրապետության արտակարգ իրավիճակների նախարարության (այսուհետ՝ ԱԻՆ) «Տեխնիկական անվտանգության ազգային կենտրոն» ՊՈԱԿ-ի կողմից:
3. Բազմաբնակարան շենքերի վերելակային տնտեսության (այսուհետ` Վերելակային տնտեսություն) մեջ տեխնիկական անվտանգության ապահովման և պետական կարգավորման իրականացման հայեցակարգը (այսուհետ` Հայեցակարգ) վերլուծում է ոլորտի ներկա վիճակը, ներկայացնում առկա հիմնախնդիրները և առաջարկում դրանց լուծման ուղիները և դրանով իսկ անհրաժեշտ նախադրյալներ ստեղծում վերելակներից օգտվող բնակչության անվտանգ ու բնականոն կենսագործունեության ուղղությամբ, համապատասխան մոտեցումներ ցուցաբերելու գործընթացի իրականացմանը:
4. Վերլուծությունը կատարված է և հայեցակարգային խնդիրների լուծման մոտեցումները ներկայացված են` հաշվի առնելով վերելակային տնտեսության ոլորտում սկսած 2006 թվականից տեխնիկական անվտանգության ապահովման հետ կապված պետություն-գործարար միջավայր կամ բիզնես միջավայր իրավահարաբերությունները կարգավորող 2005 թվականի հոկտեմբերի 24-ին ընդունված «Տեխնիկական անվտանգության ապահովման պետական կարգավորման մաuին» Հայաստանի Հանրապետության (այսուհետ՝ ՀՀ) օրենքով (այսուհետ՝ Օրենք) սահմանված սկզբունքների և դրանց իրականացման մեխանիզմների հիման վրա:
5. Համաձայն Օրենքի 6-րդ հոդվածով սահմանված արտադրական օբյեկտների ըստ վտանգավորության դասակարգման բնութագրիչների, մասնավորապես նույն հոդվածի 1-ին մասի 3-րդ կետով վերելակները համարվում են արտադրական վտանգավոր օբյեկտներ (այսուհետ՝ ԱՎՕ)՝ «3) վերելակներ, եթե դրանք տեղադրված են հանրային նշանակության կառույցներում, այդ թվում՝ արտադրական շինություններում,

բազմաբնակարանային շենքերում, ընդհանուր օգտագործման համար նախատեսված այլ

 վայրերում,բացառությամբ 250 կգ ու փոքր բեռնատարողությամբ վերելակների.»։

1. Վերելակային տնտեսության համար Օրենքով նախատեսված տեխնիկական անվտանգության ապահովման համակարգի օղակներն են`
2. լիազոր մարմինը՝ (ԱԻՆ).
3. «Տեխնիկական անվտանգության ազգային կենտրոն» ՊՈԱԿ՝ ՀՀ կառավարության կողմից ստեղծած պետական ոչ առևտրային կազմակերպություն (այսուհետ՝ Կենտրոն).
4. հավատարմագրված անձինք.
5. արտադրական վտանգավոր օբյեկտ շահագործող անձինք, այդ թվում՝Օրենքի 19-րդ հոդվածի առաջին մասի «բ» կետով նախատեսված տեխնիկական անվտանգության ծառայությունները՝ տեխնիկական անվտանգության պատասխանատու անձինք։ Տվյալ դեպքում վերելակային տնտեսության ոլորտում որպես շահագործող անձինք հանդես են գալիս բազմաբնակարան բնակելի շենքերի բնակիչները, ի դեմս շենքերի կառավարման մարմինների՝ համատիրությունները, լիազորագրային կառավարիչները և հավատարմագ- րային կառավարիչները (այսուհետ՝ Վերելակ շահագործող անձինք):
6. Հիմք ընդունելով տեխնիկական անվտանգության ապահովման համակարգի յուրաքանչյուր օղակի կողմից Օրենքով իրենց վերապահված իրավասությունների, լիազորությունների, պարտավորությունների և գործառույթների շրջանակները, սկսած 2006 թվականից առ այսօր, ԱԻՆ-ում առկա պաշտոնական վիճակագրության տվյալները՝ մոտ 15 տարիների ընթացքում կուտակված փորձի, մատուցված ծառայությունների, ԱՎՕ-ում իրականացված տեխնիկական անվտանգության փորձաքննությունների ու միջոցառումների, դժբախտ դեպքերի տեխնիկական քննությունների փորձագիտական եզրակացությունների, Օրենքի, ռեեստրի վարման, տեխնիկական անվտանգության կանոնների, նորմերի և պահանջների խախտման դեպքում կիրառվող կարգադրագրերի, տուգանքների վերաբերյալ նյութերի ուսումնասիրության և վերլուծության արդյունքներն ու եզրահանգումները, «Վերելակների անվտանգություն» մաքսային միության տեխնիկական կանոնակարգով ՄՄ ՏԿ 011/2011 սահմանված պահանջները, գերակա և հրատապ խնդիր է համարվում ՀՀ տարածքում, այդ թվում` մարզերի և մայրաքաղաքի բազմաբնակարան շենքերում տեղադրված, ծառայության ժամկետը սպառած, վերելակներից օգտվող ազգաբնակչության համար ամենօրյա վտանգավոր ռիսկեր պարունակող և անմխիթար վիճակում գտնվող վերելակային տնտեսության շահագործման անվտանգության ապահովման ու սպասարկման կարգավորման հարցը:
7. Վերելակների կիրառման նախապատմությունը ՀՀ-ում սկիզբ է առել դեռևս 1924 թվականին Մեծն ճարտարապետ Ալեքսանդր Թամանյանի կողմից մշակված Երևանի գլխավոր հատակագծով նախանշված ազգային կարևորություն ունեցող հատուկ կառուցապատվող շենքերում տեղադրման նպատակով։
8. Վերելակների կիրառման անհրաժեշտությունը և նպատակահարմարությունը քաղաքաշինության ոլորտում, մասնավորապես, Երևան քաղաքի զարգացման հեռանկարային ծրագրերում բազմաբնակարան շենքերի կառուցման քաղաքաշինական փաստաթղթերում ավելի լայն տարածում գտան 1954 թվականից հետո, երբ հիմնադրվեց  **Հայաստանի Խորհրդային Սոցիալիստական Հանրապետության բնակարանային-քաղաքացիական շինարարության մինիստրությունը։**
9. **ՀՀ տարածքում** հանրապետության բնակչության մոտ կեսը բնակվում են բազմաբնակարան բնակելի շենքերում: Բազմաբնակարան շենքերի մոտ 90%-ը կառուցվել է մինչև 1990 թվականը, այսինքն դրանցում տեղադրված վերելակների տարիքն արդեն իսկ գերազանցում է 30 տարին, որոշներինը նույնիսկ 50 տարին, մինչդեռ վերելակներ

արտադրող կազմակերպությունների կողմից նշանակված ծառայության ժամկետ է

սահմանված 25 տարին:

1. Երևան քաղաքում և նրա վարչական շրջաններում տեղաբաշխված վերելակային

տնտեսության շահագործումը և սպասարկումը մինչև 1991 թվականն իրականացվում էր կարգավարական (դիսպետչերական) կետերի միջոցով։ Քաղաքի բազմաբնակարան շենքերի վերելակների մոտ 80%-ը մալուխային գծերով միացված էին կարգավարական կետերի կառավարման վահանակներին։

1. Կարգավարական կետերի տարածքների մի մասը 1991 թվականից հետո մասնավորեցվեցին` վերածվեցին խանութների և գրասենյակների, որոշ մասն էլ նպատակային օգտագործման համար դարձան ոչ պիտանի, իսկ տեղակայված կառավարման վահանակների հսկիչ չափիչ սարքերը և սարքավորումները, մալուխային գծերը, գունավոր, թանկարժեք մետաղներ պարունակող այլ մասերն ապահավաքակցվեցին և օգտագործվեցին այլ նպատակներով: Կարգավարական կետերի կառավարման վահանակների օգնությամբ կարգավարը բարձրախոսային կապի միջոցով ստանում էր վերելակի աշխատանքային, սարքին և անսարք վիճակի ու թերությունների մասին տեղեկություն:
2. Կարգավարական համակարգն ապահովում էր.
3. երկկողմանի հեռահաղորդակցություն վերելակի կարգավարական կետի, խցիկի և մեքենայական սրահի միջև,
4. ձայնային ազդանշան (այդ թվում՝ էլեկտրամատակարարման ընդհատման դեպքում),
5. ազդանշան հորանի դռների բացվելու մասին, երբ վերելակի խցիկը տվյալ հարկում չէ,
6. ազդանշան վերելակի մեքենայական սրահի դռների բացվելու մասին,
7. ազդանշան վերելակի անվտանգության շղթայի գործարկման մասին,
8. ստացվող ազդանշանի նույնականացում (ի՞նչ ազդանշան է և որ վերելակից),
9. կարգավարի հրահանգով վերելակի անջատում կարգավարական կետից,
10. միացված սարքավորումների և հարմարանքի սարքին վիճակի հսկողություն:
11. Ազատականացված շուկայական հարաբերությունների արդի պայմաններում, բնակարանային տնտեսության ոլորտում իրականացված տնտեսական բարեփոխումների արդյունքում,այլևս աննպատակահարմար և անարդյունավետ է այդպիսի կարգավարական համակարգի վերականգումը:
12. Անհրաժեշտությունն է նոր մոտեցումներ կիրառել, նախկին համակարգը փոխարինել ժամանակակից նորագույն և լավագույն տեխնոլոգիաներով ու տեխնիկական միջոցներով հագեցած «խելացի» վերելակներով և կառավարման վահանակներով ու կարգավարական կետերով:
13. Հայեցակարգը մշակվել է Հայաստանի Հանրապետության կառավարության 2019 թվականի մայիսի 16-ի «Հայաստանի Հանրապետության կառավարության 2019-2023 թվականների գործունեության միջոցառումների ծրագիրը հաստատելու մասին» № 650-Լ որոշման և որոշմամբ հաստատված № 1 հավելվածի ցանկի 78-րդ կետի 78․3 ենթակետին համաձայն` Վերելակային տնտեսության մեջ տեխնիկական անվտանգության ապահովման և պետական կարգավորման մասին» հայեցակարգի ընդունումը սահմանված է որպես Հայաստանի Հանրապետության կառավարության 2019-2023 թվականների գործունեության միջոցառումների ծրագրի կատարումն ապահովող 2020 թվականի միջոցառում:
14. Հայեցակարգի մշակման համար, բացի ԱԻՆ-ում առկա պաշտոնական վիճակագրական տվյալներից, հիմք է ընդունվել նաև ՀՀ տարածքի վերելակային տնտեսության ոլորտի հետ կապված գործառույթներ իրականացնող շահագրգիռ նախարարությունների, գերատեսչությունների, այդ թվում` էկոնոմիկայի, տարածքային կառավարման և ենթակառուցվածքների նախարարությունների, պետական եկամուտների կոմիտեի, քաղաքաշինության կոմիտեի և Երևանի քաղաքապետարանի կողմից ներկայացված պաշտոնական վիճակագրական տվյալները:
15. Հայեցակարգի գործողությունը տարածվում է ՀՀ տարածքի բազմաբնակարան շենքերում տեղադրված վերելակների վրա:
16. Հայեցակարգը հիմք կհանդիսանա Հայաստանի Հանրապետության տարածքում բազմաբնակարան շենքերում տեղադրված վերելակների անվտանգ շահագործման ապահովման և վերելակների հետ կապված ռիսկի նվազեցման ու արտադրողի կողմից նշանակված ծառայության ժամկետը սպառած վերելակների փոխարինման ուղղությամբ պետության կողմից հետևողական քաղաքականության վարման և համակարգված գործողությունների իրականացման համար:
17. Հայեցակարգի գործողությունը չի տարածվում` հյուրանոցներում, վարչական շենքերում, հիվանդանոցներում, ռեստորաններում,արդյունաբերական և առևտրային օբյեկտներում, պահեստներում, թանգարաններում, ապաստարաններում, հանրային նշանակության և ընդհանուր օգտագործման այլ վայրերում տեղադրված վերելակների, ինչպես նաև այն վերելակների վրա, որոնք նախատեսված են օգտագործման համար կամ օգտագործվում են.
18. լեռնաարդյունաբերության և ածխաարդյունաբերության հանքահորերում,
19. նավերում և այլ լողամիջոցներում,
20. ծովում հետախուզության և հորատման համար հենահարթակներում,
21. ինքնաթիռներում և թռչող ապարատներում, ինչպես նաև այն վերելակների վրա, որոնք.

ա. ունեն վերհանման ատամնաձողային կամ պտուտակավոր մեխանիզմ,

բ. ռազմական նպատակների համար հատուկ նշանակության վերելակներ են:

1. ՀԻՄՆԱԿԱՆ ՀԱՍԿԱՑՈՒԹՅՈՒՆՆԵՐ
2. Հայեցակարգում կիրառված հիմնական հասկացություններն ունեն հետևյալ իմաստը`
3. Ավանդի կառավարիչ - «Կուտակային վերելակային ավանդ»-ի կառավարման լիցենզիա ստացած իրավաբանական անձ, որը ՀՀ կառավարության հետ կնքված պայմանագրի և Վերելակ շահագործող անձի հետ կնքված մեկ այլ առանձին պայմանագրի հիման վրա կառավարում է վերելակ(ներ)ի Բաժանորդների կողմից կատարված վճարների հիման վրա «Կուտակային վերելակային ավանդ»-ի ավանդադրված միջոցներն իր ռիսկով և վերելակ(ներ)ի շահագործման ծառայության ժամկետը սպառվելուց հետո դրանք փոխարինում է նոր վերելակով, ինչպես նաև իրականացնում է ՀՀ կառավարության հետ կնքված պայմանագրով նախատեսված այլ գործառույթներ:
4. Բաժանորդ - բազմաբնակարան շենքի շինության սեփականատեր կամ առանձին բնակարանի սեփականատեր, որն իր հետ համատեղ բնակվող, առանց տարիքային սահմանափակման, բոլոր անձերի անունից Վերելակ շահագործող անձի հետ կնքված քաղաքացիաիրավական պայմանագրով սահմանված կարգով ընդհանուր բաժնային սեփականության իրավունքով իրենց կողմից տիրապետվող, օգտագործվող և տնօրինվող վերելակ(ներ)ի համար ամեն ամիս կատարում է Պարտադիր վճարման ենթակա գումարի չափով վճարումներ,ինչպե նաև վճարումներ է կատարում բնակարանը ֆիզիկական անձանց վարձակալության հանձնելու դեպքում՝ ըստ նրանց թվաքանակի: Բաժանորդ կարող է լինել նաև իրավաբանական անձը (ներառյալ իր աշխատակիցներով), որը տվյալ բազմաբնակարան շենքում ունի սեփականություն կամ վարձակալած տարածքներում գործունեություն է իրականացնում:
5. «Կուտակային վերելակային ավանդ» - Ավանդի կառավարչի կողմից բացված երկարաժամկետ երաշխավորված ավանդի նոր տեսակ, նախատեսված բազմաբնակարան շենքի վերելակի շահագործման ծառայության ժամկետի (25 տարի) լրանալուց հետո փոխարինման և Վերելակ շահագործող անձին նոր վերելակի գնման ֆինանսական միջոցների հատկացման նպատակով, որի տնօրինման և կառավարման կարգն ու պայմանները սահմանում է ՀՀ կառավարությունը: «Կուտակային վերելակային ավանդ»-ի ֆինանսական միջոցները գոյանում են Բաժանորդների կողմից վերելակ(ներ)ի շահագործման (օգտագործման) համար Պարտադիր վճարման ենթակա գումարների յուրաքանչյուր ամիս կատարած դրամական փոխանցումներից և Ավանդի կառավարչի կողմից ավանդի արդյունավետ կառավարումից և ներդրումներից ստացված եկամուտների

հաշվին:

1. Հաճախորդ - բազմաբնակարան բնակելի շենքի շինության սեփականատերի կողմից ընդհանուր բաժնային սեփականության իրավունքով տիրապետվող, օգտագործվող և տնօրինվող գույքից` վերելակներից օգտվող տարբեր ձեռնարկատիրական գործունեությամբ զբաղվող անհատ ձեռնարկատերեր և իրավաբանական անձինք, որոնք իրենց ծառայությունները Բաժանորդներին մատուցելու համար այցելում են բազմաբնակարան շենքեր և օգտվում վերելակներից:
2. Մասնագիտացված ՓՄՁ կազմակերպություն - վերելակների և վերելակային հորերի մասով` վերելակների հավաքակցման, ապահավաքակցման, սպասարկման նորոգման, արդիականացման մասնագիտացված ծառայություններ իրականացնող կազմակերպություններ` իրավաբանական անձի կարգավիճակով փոքր և միջին ձեռնարկատիրությամբ զբաղվող տնտեսվարող սյուբեկտներ,որոնք կարող են մանակցել նաև վերելակների ներմուծման գործընթացներին:
3. Պարտադիր վճարման ենթակա գումար – ծառայության ժամկետը սպառած վերելակի փոխարեն շահագործման հանձնվող նոր վերելակի շահագործման (օգտագործման) համար վճարի չափ, որը յուրաքանչյուր ամիս Բաժանորդները վճարում են ընդհանուր բաժնային սեփականության իրավունքով իրենց կողմից տիրապետվող, օգտագործվող և տնօրինվող գույքի` վերելակի համար:
4. Վերելակ շահագործող անձ - բազմաբնակարան բնակելի շենքերի շինության սեփականատերերի կողմից ընդհանուր բաժնային սեփականության կառավարման համար սեփականատերերի ընդհանուր ժողովում ձևավորված և ստեղծված շենքերի կառավարման մարմին:
5. Վերելակի փոխարինում - արտադրողի կողմից վերելակի շահագործման նշանակված ծառայության ժամկետը սպառած,կամ շահագործման ընթացքում տեխնածին վթարի ենթարկված, վերականգնման և հետագա շահագործման (օգտագործման) համար ոչ պիտանի, տեխնիկական անվտանգության պահանջների անբավարար և անսարք վիճակի բնութագրերով վերելակի փոխարինումը նոր վերելակով:
6. ՎԵՐԵԼԱԿԱՅԻՆ ՏՆՏԵՍՈՒԹՅԱՆ ՆԵՐԿԱ ԻՐԱՎԻՃԱԿԸ ԵՎ ԱՌԿԱ ՀԻՄՆԱԽՆԴԻՐՆԵՐԸ
7. Վերելակային տնտեսության օրենսդրությունը
8. Վերելակային տնտեսությունը հանդիսանալով բազմաբնակարան շենքերի

կարևոր բաղադրիչներց մեկը, բնակարանային տնտեսության բնագավառում իրականացված տնտեսական բարեփոխումների ընթացքում, մասնավորապես` բնակարանային ֆոնդի ապապետականացման, անհատույց սեփականաշնորհման արդյունքում ֆոնդի մի մասը սեփականության իրավունքով փոխանցվեց քաղաքացիներին, մնացած մասը տեղական ինքնակառավարման մարմինների տնօրինությանը հանձնվեց, իսկ վերելակային տնտեսությունը վերածվեց բազմաբնակարան շենքերի ընդհանուր բաժնային սեփականություն հանդիսացող գույքի մի մաս: Արդյունքում ստեղծվեց բազմաբնակարան շենքերի կառավարման նոր ձևերի մարմին` սեփականատերերի միություն կամ համատիրություն, իսկ հետագայում` հավատարմագրային կառավարիչ (ներկայացուցչություն), լիազորագրային կառավարիչ:

1. Բազմաբնակարան շենքերի կառավարման նոր համակարգի ներդրման և բազմաբնակարան շենքերի ընդհանուր բաժնային սեփականություն հանդիսացող գույքի կառավարման և պահպանման, այդ թվում` վերելակային տնտեսության կառավարման հետ կապված ընդունվեցին մի շարք օրենքներ, ենթաօրենսդրական նորմատիվ իրավական ակտեր, սահմանվեցին բազմաբնակարան շենքի ընդհանուր բաժնային սեփականության պահպանման պարտադիր նորմեր (այսուհետ` պարտադիր նորմեր) և բազմաբնակարան շենքի ընդհանուր բաժնային սեփականության գույքի պահպանմանը ներկայացվող պահանջներ:
2. Հայեցակարգի մշակման, առկա խնդիրներն ու հիմնախնդիրները վերհանելու և վերլուծության ենթարկելու,դրանց քաղաքական ու տնտեսական լուծումներ տալու համար օգտագործվել են բազմաբնակարան շենքերի կառավարման և դրա մեջ մտնող ընդհանուր բաժնային սեփականություն հանդիսացող գույքի` վերելակային տնտեսության ոլորտի և դրա կառավարման շրջանակների հետ կապված ուղղակի կամ անուղղակի առնչություն ունեցող բազմաթիվ օրենսդրական ակտեր և նորմատիվ փաստաթղթեր, մասնավորապես հետևյալները.
3. «Բազմաբնակարան շենքի կառավարման մասին» օրենք.
4. «Համատիրության մասին» օրենք.
5. «Տեխնիկական անվտանգության ապահովման պետական կարգավորման մասին» օրենք.
6. Տեխնիկական կանոնակարգման մասին» և «Հավատարմագրման մասին» օրենքներ.
7. «Ստանդարտացման մասին» և «Չափումների միասնականության ապահովման մասին» օրենքներ.
8. ՀՀ կառավարության 2006 թվականի փետրվարի 9-ի «Վերելակների և դրանց շահագործման անվտանգության պահանջների տեխնիկական կանոնակարգը հաստատելու մասին» № 692-Ն որոշում.
9. ՀՀ կառավարության 2006 թվականի ապրիլի 13-ի «Տեխնածին վթարների, մահացու կամ ծանր ելքով արտադրական դժբախտ դեպքերի տեխնիկական քննության և հաշվառման կարգը սահմանելու մասին» № 488-Ն որոշում.
10. ՀՀ կառավարության 2007 թվականի հոկտեմբերի 4-ի «Բազմաբնակարան շենքի ընդհանուր բաժնային սեփականության պահպանման պարտադիր նորմերը սահմանելու մասին» № 1161-Ն որոշում.
11. ՀՀ կառավարության 2011 թվականի սեպտեմբերի 22-ի «Տեխնիկական անվտանգության փորձաքննության իրականացման կարգը հաստատելու մասին» № 1359-Ն որոշում.
12. Մաքսային միության հանձնաժողովի 2011 թվականի հոկտեմբերի 18-ի ««Վերելակների անվտանգություն» մաքսային միության տեխնիկական կանոնակարգը

հաստատելու մասին» № 824 որոշում:

1. ՀՀ կառավարության 2014 թվականի հունվարի 16-ի «Համապատասխանության

գնահատման ընթացակարգերը սահմանելու մասին» № 56-Ն որոշում.

1. ՀՀ քաղաքաշինության նախարարի 2014 թվականի մարտի 31-ի «ՀՀՇՆ 31-01-2014 «Բնակելի շենքեր.Մաս 1. Բազմաբնակարան բնակելի շենքեր» շինարարական նորմերը հաստատելու և Հայաստանի Հանրապետության քաղաքաշինության նախարարի 2001 թվականի հոկտեմբերի 1-ի № 82 հրամանում փոփոխություններ կատարելու մասին»

№ 93-Ն հրաման.

1. Ներկա իրավիճակը
2. Մինչև 1990 թվականը նախագծված և կառուցված բազմաբնակարան շենքերից ազգաբնակչությանը բնակարանները հատկացվել են հաշվի առնելով ամբողջ շենքի համար բնակելի և ոչ բնակելի սենյակների կազմի և մակերեսների, հասարակական սպասարկման որոշակի տարրերի, բնակարանների մակերեսների չափերի, բնակարանների տրամադրումը սահմանող սոցիալական նորմերի, բնակիչների եկամուտների հիման վրա որոշվող բազմաբնակարան շենքի հարմարավետության առաջին, երկրորդ և երրորդ կարգերով, իսկ շենքի սպասարկման վճարների հաշվարկի իրականացման համար հաշվի են առնվել բնակարանների միայն բնակելի մակերեսի չափերը:
3. Տնտեսական բարեփոխումների և համակարգային փոփոխությունների այսօրվա դրությամբ Բաժանորդներից պարտադիր նորմերի պահանջների կատարման համար գումարների գանձումը, Վերելակ շահագործող անձինք իրականացնում են բնակարանի ընդհանուր մակերեսի մեկ քառակուսի մետրի համար առանց մեթոդաբանության հաշվարկած սակագներով: Տարբեր Վերելակ շահագործող անձինք տարբեր սակագներ են կիրառում:
4. Պարտադիր նորմերի պահանջների կատարման և բազմաբնակարան շենքի ընդհանուր բաժնային սեփականության գույքի պահպանման համար սահմանված պարտադիր վճարներում կամ սակագներում տարանջատված չեն բազմաբնակարան բնակելի շենքի միասնական ամբողջական սպասարկման համար պարտադիր իրականացման ենթակա միջոցառումների և աշխատանքների յուրաքանչյուրի արժեքի չափը, մասնավորապես` ընդհանուր օգտագործման տարածքների (մուտքեր, աստիճաններ, աստիճանավանդակներ և այլն), սանիտարական մաքրման, սպառման թափոնների հեռացման, աղբամուղի ու աղբահավաք խցերի դեզինսեկցիայի (պայքար միջատների դեմ) և դեռատիզացիայի (պայքար կրծողների դեմ), վերելակների ու վերելակային հորերի և այլն:
5. «Բազմաբնակարան շենքի կառավարման մասին» օրենքը չի սահմանում պարտադիր նորմերի պահանջների կատարման և բազմաբնակարան շենքի ընդհանուր բաժնային սեփականության գույքի պահպանման համար, այդ թվում` վերելակների համար, սակագների կամ վճարների չափի հաշվարկման մեթոդաբանություն:
6. Բաժանորդներից պարտադիր նորմերի պահանջների կատարման համար,որի մեջ են մտնում նաև վերելակները և վերելակային հորերը, գումարների հավաքագրումը և անհրաժեշտ միջոցառումների ու աշխատանքների իրականացումն ապահովում են Վերելակ շահագործող անձինք: Սակայն, այս առումով էլ «Բազմաբնակարան շենքի կառավարման մասին» օրենքով չի նախատեսված որևէ դրույթ, որի համաձայն Վերելակ շահագործող անձինք իրավասու կլինեն Բաժանորդներից գանձելու համապատասխան գումարները:
7. «Համատիրության մասին» օրենքը, որը սահմանում է համատիրության իրավական կարգավիճակը, համատիրության ստեղծման, գործունեության, վերակազմակերպման և լուծարման կարգը, ինչպես նաև նրա փոխհարաբերությունները պետական և տեղական ինքնակառավարման մարմինների ու կազմակերպությունների հետ, «Բազմաբնակարան շենքի կառավարման մասին» օրենքի նման «Համատիրության մասին» օրենքով նույնպես չի սահմանված և չի նախատեսված որևէ դրույթ, որի համաձայն Վերելակ շահագործող անձինք իրավասու կլինեն Բաժանորդներից գանձելու համապատասխան ընդհանուր բաժնային սեփականության, այդ թվում` վերելակների և վերելակային հորերի, պահպանման իրականացման համար անհրաժեշտ գումարներ,կամ դրանց հաշվարկման եղանակ:
8. Օրենքի («Տեխնիկական անվտանգության ապահովման պետական կարգավորման մասին») դրույթներին համաձայն` ԱԻՆ լիցենզավորման բաժնում գրանցված են վերելակների տեխնիկական  անվտանգության փորձաքննություն իրականացնող հինգ հավատարմագրված իրավաբանական անձինք:
9. Վերելակ շահագործող անձինք Օրենքով իրենց վրա դրված պարտականություն- ների կատարման համար թերանում են, անտեսում են և նախաձեռնություն չեն ցուցաբերում ռեեստրում իրենց կողմից շահագործվող վերելակները գրանցելու, ինչպես նաև տեխնիկական անվտանգության տարեկան փորձաքննության իրականացման պայմանագրի կնքելու հարցում:
10. Օրենքը չի սահմանում.
11. Վերելակի մեջ տեսանելի տեղում փակցրած տեխնիկական անվտանգության տարեկան փորձաքննության եզրակացության առկայության պահանջ, վերելակի անվտանգության մասին Բաժանորդների իրազեկման համար:
12. Ծառայության ժամկետը սպառած վերելակների շահագործման արգելմանն ուղղված նորմ:
13. Օրենքը խախտող և ռեեստրում չգրանցված բայց շահագործվող ԱՎՕ-ի, այդ թվում` վերելակների, հայտնաբերմանն ուղղված կառուցվածքային օղակ և մեխանիզմ:
14. «Տեխնիկական կանոնակարգման մասին» և «Հավատարմագրման մասին» օրենքներով սահմանված են.
15. «Տեխնիկական կանոնակարգման մասին» օրենքով սահմանվում են տեխնիկական կանոնակարգերով կանոնակարգվող արտադրանքի տեխնիկական կանոնակարգերին համապատասխանության ապահովման պահանջները (չափորոշիչ- ները) ու տեխնիկական կանոնակարգման, այդ թվում` համապատասխանության գնահատման ընթացակարգերի սկզբունքները: Այս առումով «Տեխնիկական կանոնակարգման մասին» օրենքով սահմանված տեխնիկական կանոնակարգման, այդ թվում` համապատասխանության գնահատման ընթացակարգերի ընդհանուր սկզբունքները խախտվում են, քանի որ «Վերելակների և դրանց շահագործման անվտանգության պահանջների տեխնիկական կանոնակարգը հաստատելու մասին» ՀՀ կառավարության որոշումն արդեն հնացած է և համապատասխանեցված չի ԵՄ 95/16, 2014/33/ԵՄ դիրեկտիվաներին ու Մաքսային միության կողմից 2011 թվականի հոկտեմբերի 18-ին հաստատված «Վերելակների անվտանգություն» տեխնիկական կանոնակարգին:
16. «Հավատարմագրման մասին» օրենքը սահմանում է ՀՀ հավատարմագրման ազգային համակարգի գործունեության կանոնները և կանոնակարգում է ՀՀ կառավարության կողմից լիազորված պետական կառավարման մարմնի, ՀՀ հավատարմագրման ազգային մարմնի և հավատարմագրված կամ հավատարմագրմանը հավակնող համապատասխանության գնահատման գործունեություն իրականացնող ֆիզիկական ու իրավաբանական անձանց հարաբերությունները: Այս առումով հավատարմագրման ոլորտում ստեղծված հավատարմագրման ազգային մարմինը «[Տեխնիկական անվտանգության ապահովման պետական կարգավորման մասին](http://www.irtek.am/views/act.aspx?aid=64190)» օրենքի համաձայն, վերելակների ոլորտում հավատարմագրված անձանց տրված հավատարմագրման վկայագրերի համար սահմանում է գործողության ժամկետները, նրանց կողմից տրված դիմումի հիման վրա ընդլայնում կամ կրճատում, ինչպես նաև կասեցնում կամ դադարեցնում է հավատարմագրումը, կազմակերպում է անձնակազմի համար որակավորման դասընթացներ և տրամադրում վկայագրեր, իրականացնում է հավատարմագրման վերաբերյալ վերապատրաստման և որակավորման դասընթացներ, որակավորում է հավատարմագրման փորձագետներին ու տեխնիկական փորձագետներին և տրամադրում վկայագրեր:
17. «Ստանդարտացման մասին» և «Չափումների միասնականության ապահովման մասին» օրենքներով սահմանված են.
18. «Ստանդարտացման մասին» օրենքով սահմանված ստանդարտացման նպատակներից է` արտադրանքի, ծառայությունների և գործընթացների անվտանգության մակարդակի բարելավումը, մարդկանց առողջության ու կյանքի և շրջակա միջավայրի պաշտպանությունը, արտադրանքների, գործընթացների և ծառայությունների որակի բարձրացման խթանումը,տեխնիկական կանոնակարգերի պահանջների պահպանումը: Այս առումով էկոնոմիկայի նախարարության «Ստանդարտների ազգային ինստիտուտ» ՓԲ ընկերությունն ունի մշակած վերելակների և վերելակների անվտանգության սարքերի վերաբերյալ ազգային ստանդարտներ, որոնք ենթակա են տրամադրման վճարովի հիմունքներով:
19. Վերելակների և վերելակների կազմում օգտագործվող անվտանգության ապահովման սարքերի չափումների միասնականությունը պետք է ապահովվի «Չափումների միասնականության ապահովման մասին» օրենքով սահմանված կարգով, որի դրույթները ենթակա են կիրառման վերելակների տեխնիկական անվտանգության տարեկան փորձաքննության իրականացման, վերելակների տեխնիկական զննության, սպասարկման ու վերանորոգման աշխատանքների իրականացման ժամանակ:
20. ՀՀ կառավարության 2006 թվականի փետրվարի 9-ի «Վերելակների և դրանց շահագործման անվտանգության պահանջների տեխնիկական կանոնակարգը հաստատելու մասին» № 692-Ն որոշմամբ սահմանվում են վերելակներին ներկայացվող տեխնիկական անվտանգության պահանջներ, որը հնացած է, համապատասխանեցման և վերանայման կարիք ունի ՀՀ-Եվրոպական միության համապարփակ և ընդլայնված գործընկերության համաձայնագրի (ՀԸԳՀ) շրջանակներում ԵՄ 95/16, 2014/33/ԵՄ դիրեկտիվաներին և Եվրասիական տնտեսական միության պայմանագրի շրջանակներում Մաքսային միության հանձնաժողովի 2011 թվականի հոկտեմբերի 18-ի № 824 որոշումով հաստատված «Վերելակների անվտանգություն» տեխնիկական կանոնակարգին ՄՄ ՏԿ 011/2011:
21. ՀՀ կառավարության 2006 թվականի ապրիլի 13-ի «Տեխնածին վթարների, մահացու կամ ծանր ելքով արտադրական դժբախտ դեպքերի տեխնիկական քննության և հաշվառման կարգը սահմանելու մասին» № 488-Ն որոշմամբ սահմանվում է ԱՎՕ-ում, այդ թվում` վերելակում տեղի ունեցած տեխնածին վթարների, մահացու կամ ծանր ելքով արտադրական դժբախտ դեպքերի (այսուհետ` արտադրական դժբախտ դեպք) հաշվառման և տեխնիկական քննության գործընթացը: ԱԻՆ պաշտոնական տվյալների համաձայն` 2006-2019 թվականների ընթացքում տեղի է ունեցել բազմաբնակարան բնակելի շենքերում շահագործվող վերելակների վթարների 21 դեպք՝ 9 մարդկային զոհերով, 20 մարմնական վնասվածքներով: Դժբախտ դեպքերը, որոնք տեղի են ունենում վերելակներում, որոնք անմիջապես կապված չեն տեխնիկական անվտանգության փորձաքննության որակի հետ, արդյունք են վերելակային տնտեսության բարձիթող և անմխիթար վիճակի պատճառով, ինչպես նաև կապված են Բաժանորդների և Հաճախորդների կողմից անվտանգության կանոնների խախտման, դրանց չիմացության, սխալ շահագործման հետ,հաշվի առնելով նաև վերելակների տարիքը:
22. ՀՀ կառավարության 2007 թվականի հոկտեմբերի 4-ի «Բազմաբնակարան շենքի ընդհանուր բաժնային սեփականության պահպանման պարտադիր նորմերը սահմանելու մասին» № 1161-Ն որոշմամբ վերելակների մասով սահմանվում է, մասնավորապես հետևյալը` «1) Շենքում տեղակայված վերելակների, լոկալ ջեռուցման կաթսաների, պոմպերի, օդի լավորակման ու օդափոխության և այլ սարքավորումների տեխնիկական վիճակը պետք է լինի առանց մարդկանց կյանքին սպառնալիքի, և դրանց անվտանգ շահագործումը պետք է իրականացվի ՀՀ օրենսդրությամբ սահմանված կարգով:»: Որոշմամբ կամ առանձին կետով չի սահմանվում շենքի բնակիչներին իրազեկման և տեղեկացվածության նպատակով վերելակներին ներկայացվող ամենանվազագուն պարտադիր պահանջների` ԱՎՕ-ի ռեեստրում գրանցման, տեխնիկական անվտանգության տարեկան փորձաքննության անցկացման և փորձագիտական եզրակացությամբ դրանց շահագործման անվտանգության ապահովման և սարքին վիճակում պահպանման մասին, նկատի ունենալով որ վերելակն շենքի առանցքային այն բաղադրիչն է որից բնակիչները պարտադրված օգտվում են ամեն վայրկյան, ամեն րոպե, ամեն ժամ և ամեն օր:
23. ՀՀ կառավարության 2011 թվականի սեպտեմբերի 22-ի «Տեխնիկական անվտանգության փորձաքննության իրականացման կարգը հաստատելու մասին» № 1359-Ն որոշումը չի նախատեսում ԱՎՕ-ի, այդ թվում` վերելակների տեխնիկական անվտանգության տարեկան փորձաքննության փորձագիտական եզրակացության (դրական,կամ բացասական) առկայության պահանջ, Բաժանորդներին իրազեկման նպատակով` վերելակից օգտվողների համար տեսանելի և հարմար տեղում:
24. ՀՀ կառավարության 2014 թվականի հունվարի 16-ի «Համապատասխանության գնահատման ընթացակարգերը սահմանելու մասին» № 56-Ն որոշմամբ սահմանվում են համապատասխանության գնահատման ընթացակարգերը, սակայն վերելակների և վերելակների անվտանգության սարքերի համապատասխանության սերտիֆիկացում կամ հայտարարագրի գրանցում ՀՀ-ում չի իրականացվում,ինչպես նաև «Հավատարմագրման ազգային մարմին» ՊՈԱԿ-ում գրանցված չեն ՀՀ-ում համապատասխանության հայտարարագրի գրանցում իրականացնող հավատարմագրված անձինք, չնայած այն հանգամանքին, որ այդ մարմինը կարող է համապատասխանության հայտարարագրի գրանցում իրականացնել:
25. ՀՀՇՆ 31-01-2014 «Բնակելի շենքեր.Մաս 1. Բազմաբնակարան բնակելի շենքեր» շինարարական նորմերը նախատեսում է նաև տարբեր հարկայնության բնակելի շենքերում տեղադրվող մարդատար վերելակների նվազագույն քանակի, նախագծման, տեղադրման, վերելակների հորանների կոնստրուկցիաների հրակայունության սահմանի, վերելակային սրահների և մեքենայական բաժնի վերաբերյալ նորմեր:Սակայն բազմաբնակարան շենքերի կառուցման ժամանակ չեն պահպանվում ՀՀՇՆ 31-01-2014 շինարարական նորմերով վերելակների համար սահմանված պահանջները, բնակչության սակավաշարժուն խմբերի համար, մասնավորապես տեսողական և լսողական խնդիրներ ունեցող, թիկնաթոռ-սայլակներից օգտվող հաշմանդամների համար վերելակներից օգտվելու անխոչընդոտ միջավայրի ստեղծում, սոցիալական այդ խմբի համար պահանջները կանոնակարգող նորմատիվ փաստաթղթերի պահանջներին համապատասխան, ինչպես նաև չեն պահպանվում վերելակի խցիկի (խորությունը կամ լայնությունը) և շենքի հարկերում վերելակի առջևի հարթակի լայնությունը, որը պետք է ապահովի մարդուն շտապօգնության պատգարակով տեղափոխելու հնարավորությունը:
26. Մաքսային միության հանձնաժողովի 2011 թվականի հոկտեմբերի 18-ի

««Վերելակների անվտանգություն» մաքսային միության տեխնիկական կանոնակարգը հաստատելու մասին» № 824 որոշմամբ սահմանվում է Եվրասիական տնտեսական միության անդամ հանդիսացող պետություններում, կամ մաքսային տարածքում օգտագործման և շուկայահանման համար նախատեսված վերելակներին և վերելակների անվտանգության սարքերին ներկայացվող միասնական պարտադիր պահանջներ, ինչպես նաև դրանց համապատասխանության գնահատման կանոններ և ձևեր, նույնականացման կանոններ, տերմինաբանությանը, մակնշմանը և դրա կիրառման կանոններին ներկայացվող պահանջներ: Տեխնիկական կանոնակարգով սահմանվում են, որ ՀՀ-ում շահագործվող վերելակները մինչև 2025 թվականի փետրվարի 15-ը պետք է համապատասխանեցվեն «Վերելակների անվտանգություն» մաքսային միության տեխնիկական կանոնակարգի (ՄՄ ՏԿ 011/2011) պահանջներին, վերելակները և վերելակների անվտանգության սարքերը ենթակա են համապատասխանության գնահատման` համապատասխանության սերտիֆիկացմամբ և համապատասխանության հայտարարագրմամբ:

1. Պետական եկամուտների կոմիտեի պաշտոնական վիճակագրական տեղեկատվության համաձայն` վերելակները և վերելակների անվտանգության սարքերը ՀՀ ներմուծվում են մաքսային սահմանով տեղափոխվող ապրանքների դասակարգմանը համապատասխան` Եվրասիական տնտեսական միության արտաքին տնտեսական գործունեության միասնական ապրանքային անվանացանկի (ԵԱՏՄ ԱՏԳ ԱԱ) դասակարգման ծածկագրի խմբին վերագրելու միջոցով: 2006-2019 թթ. ժամանակահատվծում ԱՏԳ ԱԱ 8428 10 ենթադիրքում գտնվող ապրանքների վերաբերյալ ներկայացված տեղեկատվությունը ներառում է ավելի քան 39 երկրներից ներմուծված դրանց քանակությունները տարեկան կտրվածքով, իսկ ԱՏԳ ԱԱ 8431 31 ենթադիրքում գտնվող ապրանքների վերաբերյալ դրանց ընդհանուր քաշը (կգ) տարեկան կտրվածքով:
2. ՀՀ ներմուծված ԱՏԳ ԱԱ 8428 10 ապրանքային ենթադիրքում ընդգրկված են` վերելակներ և սկիպավոր վերհան մեքենաներ, ԱՏԳ ԱԱ 8431 31 ապրանքային ենթադիրքում ընդգրկված են մասեր՝ նախատեսված վերելակների,սկիպային վերհանների կամ շարժասանդուղքների համար: ՀՀ կառավարության 2018 թվականի հունիսի 28-ի №737-Ն որոշմանը համաձայն, տնտեսվարող սուբյեկտների կողմից ներկայացված վիճակագրական ձևերի երկու ենթադիրքերում առանձնացված չեն մյուս ապրանքներից թե՛ վերելակները, և թե՛ դրանց մասերը, իսկ մասերից հնարավոր չի պարզել դրանք վերելակի անվտանգության սարքեր են, թե այլ մասեր: Այսինքն, հնարավոր չի հստակ և ճշգրտված վիճակագրական տեղեկատվություն ստանալ վերելակների և դրանց անվտանգության սարքերի ներմուծման քանակների, ինչպես նաև դրանց համապատասխանության սերտիֆիկատի և համապատասխանության **հայտարարագրի առկայության** վերաբերյալ:
3. Տարածքային կառավարման և ենթակառուցվածքների նախարարության, Երևանի քաղաքապետարանի և ԱԻՆ-ի պաշտոնական վիճակագրական տեղեկատվու- թյան համաձայն` 2015-2019 թվականների ընթացքում տարեկան միջինում շահագործվել է ԱՎՕ-ի ռեեստրում գրանցված բազմաբնակարան շենքերում տեղադրված 5423 վերելակ` գրանցված վերելակների 94 %: Օրենքով սահմանված կարգով տարեկան միջինում տեխնիկական անվտանգության տարեկան փորձաքննության է ենթակվել 4701 վերելակ`գրանցված վերելակների 82%: Այսինքն,տեղ ունի տեխնիկական անվտանգության տարեկան փորձաքննություն չանցած շահագործման մեջ գտնվող վերելակների 18 %-ի տեխնիկական վիճակի վերաբերյալ տեղեկատվության բացակայություն, այդ թվում` Կենտրոնի, Բաժանորդների և Վերելակ շահագործող անձանց համար:
4. Տարածքային կառավարման և ենթակառուցվածքների նախարարության և

Երևանի քաղաքապետարանի կողմից պաշտոնական վիճակագրական տեղեկատվության համաձայն՝ Երևան քաղաքի և մարզերի քաղաքների (համայնքների) բազմաբնակարան շենքերում շահագործվող և առկա 5752 վերելակների կառավարումն իրականացնում են 514 Վերելակ շահագործող անձինք` Երևան քաղաքում` 256 համատիրություններ և 167 լիազորագրային կառավարիչներ, մարզերում` 85 համատիրություններ և 6 լիազորագրային կառավարիչներ:

1. Տարածքային կառավարման և ենթակառուցվածքների նախարարության և Երևանի քաղաքապետարանի կողմից պաշտոնական վիճակագրական տեղեկատվության համաձայն՝հանրապետության վերելակային տնտեսությունում մասնագիտացված ծառայու- թյուններ են մատուցում (վերելակների հավաքակցում, ապահավաքակցում, սպասարկում նորոգում,արդիականացում) 27 Մասնագիտացված ՓՄՁ կազմակերպություններ և 20 ֆիզիկականան անձինք, այդ թվում` Երևանում 23 Մասնագիտացված ՓՄՁ կազմակերպու- թյուն և երկու ֆիզիկական անձ (անհատ ձեռնարկատեր), իսկ մարզերում` 4 Մասնագիտացված ՓՄՁ կազմակերպություն և 18 ֆիզիկական անձ:
2. Տարածքային կառավարման և ենթակառուցվածքների նախարարության և Երևանի քաղաքապետարանի կողմից պաշտոնական վիճակագրական տեղեկատվության համաձայն՝ ԱՎՕ-ի ռեեստրում գրանցված Երևան քաղաքի և մարզերի քաղաքների (համայնքների) բազմաբնակարան շենքերում շահագործվող և առկա 5752 վերելակներից 5330 (93 %) վերելակի նշանակված ծառայության ժամկետը սպառված է` գերազանցում է 25 տարին,առանձին դեպքերում նույնիսկ գերազանցում է 50 տարին:
3. Վերելակային տնտեսությունում առանց պետական աջակցության և ֆինանսական միջամտության անհնարին կլիներ պահպանել և ապահովել նշանակված ծառայության ժամկետը սպառած վերելակների շահագործման (օգտագործման) անվտանգությունը, որը փոխկապված է վերելակներից օգտվող ազգաբնակչության անվտանգության ապահովման հետ:
4. Միայն Բաժանորդների կողմից պարտադիր նորմերի պահանջների կատարման համար «Բազմաբնակարան շենքի կառավարման մասին» օրենքով սահմանված պարտադիր վճարումներով անհնարին կլիներ պահպանել վերելակային տնտեսությունը: Պետության կողմից ձեռնարկված ծրագրերը, միջոցառումները և կարգավորումները կազմակերպել և իրականացրել են Երևան քաղաքում քաղաքապետարանը, իսկ մարզերում տեղական ինքնակառավարման մարմիները` մարզպետարանները և համայնքապետարանները:
5. Երևան քաղաքում նշանակված ծառայության ժամկետը սպառած 4219 վերելակների շահագործման անվտանգության ապահովման համար քաղաքային բյուջեից 2014-2019թթ. ժամանակահատվածում վերելակների հիմնանորոգման ծրագրին տարեկան միջինում 127100900 դրամ է տրամադրվել: Մասնավորապես 2019 թվականի բյուջեից վերելակների հիմնանորոգման ծրագրին է տրամադրվել է 290391000 դրամ: Այսպիսով, Երևանի քաղաքային բյուջեից 2014-2019թթ. Ժամանակահատվածում վերելակների հիմնանորոգման ծրագրով ծախսված գումարը կազմում է 925895500,00 դրամ:
6. Մարզերում նշանակված ծառայության ժամկետը սպառած 1111 վերելակների շահագործման անվտանգության ապահովման համար համայնքների բյուջեներից 2014-2019 թթ. ժամանակահատվածում վերելակային տնտեսությունների վերանորոգմանը և արդիականացմանը տարեկան միջինում տարբեր համայնքներում տարբեր ծավալի ֆինանսական միջոցներ են ուղղվել:Մասնավորապես.Կոտայքի մարզ` 18118800,00 դրամ, Լոռու մազ` 2154200,00 դրամ, Սյունիքի մարզ`21103000, 00 դրամ, ընդ որում, Քաջարան համայնքում միայն 2019 թվականին Քաջարանի վերելակային տնտեսության է ուղղվել 97300000,00 դրամ, Արմավիրի մարզ`336900,00 դրամ, Տավուշի մարզ`4065800,00

դրամ:Այսպիսով,մարզերի համայնքային բյուջեներից 2014-2019թթ. Ժամանակահատվա-

ծում վերելակների հիմնանորոգման համայնքային ծրագրերով ծախսված գումարը կազմում է 371972200,00 դրամ:

1. Առկա հիմնախնդիրները
2. Վերելակային տնտեսության մեջ առկա հիմնախնդիրներից ամենավտանգավորը վերելակների տարիքն է: Խնդիրն էլ ավելի վտանգավոր է դառնում երբ վերելակները տեղադրված են շահագործման ժամկետի սպառմանը մոտեցող շենքերում, վթարային և անբավարար տեխնիկական վիճակում գտնվող սեյսմակայունության առումով խոցելի շենքերում:
3. Տարեկան միջինում (2015-2019թթ.) տեխնիկական անվտանգության տարեկան

փորձաքննություն չեն անցնում շահագործման մեջ գտնվող վերելակների 18 %-ը, դրանց տեխնիկական վիճակի վերաբերյալ բացակայում է տեղեկատվութուն, որին չեն տիրապետում`վերելակների ռեեստրը վարող լիազոր մարմինը,Կենտրոնը, Բաժանորդները և Վերելակ շահագործող անձինք, ինչպես նաև չեն շահագործվում 329 վերելակներ և պարզեցված չէ թե ինչ տեխնիկական վիճակում են դրանք գտնվում դրանից բխող հետևանքներով:

1. Բազմաբնակարան շենքերում շահագործվող 5330 վերելակների տարիքը 25-ից բարձր է, որոնք հիմնական վերանորոգման և արդիականացման դեպքում դեռևս պիտանի կլինեն շահագործման համար նկատի ունենալով 1990 թվականից հետո դրանց հարկադրական պարապուրդները:Շուկայում առկա է վերելակների տեխնիկական մասերի պակաս,իսկ որոշ մասեր արդեն չեն արտադրվում`արտադրությունից հանված են:
2. Հիմնախնդիր է նաև ՀՀ մաքսային մարմիններին ապրանքներ ներմուծողների կողմից ներկայացվող ապրանքների վերաբերյալ մաքսային հայտարարագիրը լրացնելու (տեղեկությունների տրամադրման) վիճակագրական ձևում չի նախատեված առանձին կետ, որտեղ պետք է լրացվի միայն վերելակների, վերելակների անվտանգության սարքերի կամ մասերի վերաբերյալ ԵԱՏՄ ԱՏԳ ԱԱ անվանական ծածկագիրը:
3. Առկա հիմնախնդիրներից է նաև այն, որ չեն կարգավորվում վերելակների պահպանման, ընթացիկ սպասարկման վճարները, ինչի արդյունքում Վերելակ շահագործող անձինք չեն կարողանում ապահովել Մասնագիտացված ՓՄՁ կազմակերպությունների կողմից պայմանագրով նախատեսված համապատասխան ընթացիկ աշխատանքների իրականացում:
4. Տեխնիկական անվտանգության պահանջներին չբավարարող վերելակների շահագործում,որոնք շահագործվում են՝ առանց լիազոր մամնի կողմից վարվող ԱՎՕ-ի ռեեստրում գրանցման և տեխնիկական անվտանգության տարեկան փորձաքննության իրականացման:
5. Վերելակները և վերելակների անվտանգության սարքերը շուկայահանվում են գործող օրենսդրության խախտմամբ՝ առանց համապատասխանության սերտիֆիկացման կամ համապատասխանության հայտարարագրի գրանցման:
6. Վերելակների տարիքի տարեցտարի ավելացումը կհանգեցնի դրանց պահպանման ծախսերի ավելացման և ավելի կխորանա ու խորքային կդառնա անվտանգության խնդրի լուծումը:
7. Օրենքով սահմանված է պատասխանատվություն Օրենքի դրույթների

խախտման համար,մասնավորապես`լիազոր մամնի կողմից վարվող ԱՎՕ-ի ռեեստրում վերելակները չգրանցելու և տեխնիկական անվտանգության տարեկան փորձաքննություն չիրականացնելու համար, սակայն պետական հսկողության մեխանիզմները լիարժեք չեն գործում և պատասխանատվության միջոցները գրեթե չեն կիրառվում,այդ թվում` ԱԻՆ

հրդեհային և տեխնիկական անվտանգության տեսչական մարմնի լուծարման արդյունքում:

1. Կարևոր հիմնախնդիրներից է նաև վերելակների տեխնիկական անվտանգության տարեկան փորձաքննության անցկացման վճարների կարգավորումը, մասնավորապես հավատարմագրված անձանց կողմից իրականացվող տեխնիկական անվտանգության տարեկան փորձաքննության դեպքում:
2. Վերելակների ռեեստրը վարող լիազոր մարմնում վերելակների վերաբերյալ տեղեկատվության հավաստիության, ամբողջականության և արժանահավատության առկայության ապահովում, այդ թվում` այն դեպքում երբ լուծարված է ԱՎՕ-ի ռեեստրը վարող մարմինը` ԱԻՆ լիցենզավորման գործակալությունը:
3. Բաժանորդների տեղեկացվածության և վերելակից օգտվելու վերաբերյալ իրազեկվածության բարձրացում:
4. Բնակչության սակավաշարժուն խմբերի համար, մասնավորապես թիկնաթոռ-սայլակներից օգտվող հաշմանդամների համար վերելակներից օգտվելու անխոչընդոտ միջավայրի ստեղծում:
5. Կարգավարական կետերի և կարգավարական համակարգերի ստեղծման և կիրառման բացակայություն, ինչպես նաև այդ համակարգում վերելակի էլեկտրամեխանիկ մասնագետների աստիճանաբար նվազում և անբավարարություն:
6. Բազմաբնակարան շենքերի առաջին և երկրորդ հարկերի բնակիչների, երբեմն նաև երրորդ և նույնիսկ չորրորդ հարկերի բնակիչների հրաժարվելը կատարել վերելակի էլեկտրաէներգիայի ծախսի համար վճարումներ, պատճառաբանությամբ որ չեն օգտվում վերելակից, հիմնավորված չի և հաշվի չի առնվում ընդհանուր բաժնային սեփականության իրավունքով իրենց պատկանող գույքի նկատմամբ օրենքով սահմանված պարտականությունների կատարումը,մասնավորապես համաձայն Սահմանադրության 60-րդ հոդվածի և «Բազմաբնակարան շենքի կառավարման մասին» օրենքի դրույթների:
7. Բազմաբնակարան շենքում գործունեություն իրականացնող իրավաբանական և ֆիզիկական անձանց կողմից, ինչպես նաև հասարակական նշանակության՝ առևտրային, բնակչության սոցիալական սպասարկման, վարչական ու հասարակական կազմակերպությունների կողմից սեփականության իրավունքով իրենց կողմից տիրապետվող, օգտագործվող և տնօրինվող գույքի, կամ սեփականատիրոջ գույքը վարձակալությամբ տիրապետող և օգտագործող այլ անձինք կրում են բազմաբնակարան շենքի ընդհանուր գույքի, այդ թվում` վերելակների պահպանման ծախսերը սեփականության իր բաժնի չափով։
8. Բազմաբնակարան բնակելի շենքի ընդհանուր բաժնային սեփականության պահպանման պարտադիր նորմերի կատարման համար «Բազմաբնակարան շենքի կառավարման մասին» օրենքով սահմանված պարտադիր վճարները կամ գանձվող գումարները, որի մեջ է մտնում նաև ընդհանուր բաժնային սեփականության իրավունքով իրենց կողմից տիրապետվող, օգտագործվող և տնօրինվող գույքի` վերելակների պահպանման վճարները, հաշվարկված են բնակարանի ընդհանուր մակերեսի` քառակուսի մետրերից ելնելով, այնինչ դրանք պետք է հաշվարկվեն բնակիչների թվաքանակից ելնելով կիրառելով հաշվարկման նոր մեթոդաբանություն:
9. «Վերելակների անվտանգություն» Մաքսային միության տեխնիկական կանոնակարգի դրույթներին համապատասխան վերելակների և վերելակների անվտանգության սարքերի 2025 թվականից սկսած, մինչև ՀՀ-ում դրանց շուկայահանումը համապատասխանության սերտիֆիկացում կամ հայտարարագրում կիրառելու պարտադիր պահանջը կբերի դրանց գների բարձրացման, ինչպես նաև ներմուծման ծավալների կրճատման, մյուս կողմից համապատասխանության սերտիֆիկացում կամ հայտարարագրում կիրառելու արդյունքում`
10. Շուկայից դուրս կմղվեն տեխնիկական անվտանգության պահանջներին չբավարարող չսերտիֆիկացված կամ չհայտարարագրված վերելակները և վերելակների անվտանգության սարքերը:
11. Կավելանան հավատարմագրման ազգային մարմնի կողմից համապատասխան- ության հայտարարագրերի գրանցման վճարների տեսքով ձևավորվող պետական եկամուտները:
12. **ՀԱՅԵՑԱԿԱՐԳՈՎ ԱՌԱՋԱՐԿՎՈՂ** ՔԱՂԱՔԱԿԱՆՈՒԹՅԱՆ ՀԻՄՆԱԿԱՆ ՆՊԱՏԱԿՆԵՐԸ,ԴՐԱՆՑ ՀԱՍՆԵԼՈՒՆ ՈՒՂՂՎԱԾ ԱՆՀՐԱԺԵՇՏ ՔԱՅԼԵՐԸ ԵՎ ԿԱՌՈՒՑԱԿԱՐԳԵՐԸ
13. **Նպատակները**
14. Վերելակային տնտեսության ներկա վիճակի հետ կապված բարեփոխումները և հասունացած խնդրի լուծումները հնարավոր է իրականացնել տեխնիկական անվտանգության ապահովման և պետական կարգավորման միջամտության ճանապարհով, վերելակների ոլորտում շուկայական տնտեսության արդյունավետ զարգացման համար պետության կողմից իրականացվող լրակազմ համակարգային միջոցներ և նախադրյալներ ստեղծելով ու ձևավորելով:
15. Ծառայության ժամկետը սպառած վերելակների փոխարինման և հետագա շահագործման պետական կարգավորման ուղղություններն են պետության ուղղակի և անուղղակի ազդեցությունները:
16. Պետության ուղղակի ազդեցությունը տեղի է ունենում փոխարինման ենթակա վերելակների որոշակի կամ ամբողջական ծավալներով գնման և ներմուծման համար ֆինանսական միջոցների հատկացման և երաշխիքների ստեղծման ճանապարհով:
17. Պետության անուղղակի ազդեցությունը տեղի է ունենում փոխարինման ենթակա վերելակների և դրանց հետագա շահագործման, սպասարկման գործընթացին մասնակիցների խթանման տնտեսական լծակների կիրառման, ֆինանսավորման համակարգերի, ծառայությունների, այդ թվում` պարտադիր նորմերի պահանջների կատարման համար սակագների օգտագործման, գնային քաղաքականության պետական աջակցության միջոցով:
18. Հայեցակարգով առաջարկվող քաղաքականության իրականացման հիմնական նպատակներն են.
19. Վերելակներից օգտվող ազգաբնակչության անվտանգության ապահովում:
20. Վերելակների սպասարկման որակի խթանում և արդյունավետության բարձրացում:
21. Վերելակային տնտեսության պետական հսկողության արդյունավետության բարձրացում:
22. Վերելակների շահագործման (օգտագործման) անվտանգության ապահովում և արդյունավետության բարձրացում:
23. Վերելակների շուկայահանման արդյունավետության բարձրացում, ներմուծված վերելակների և վերելակների անվտանգության սարքերի համապատասխանության գնահատման ընթացակարգերի պարզեցում:
24. Մինչև նորով փոխարինումը, ծառայության ժամկետը սպառած վերելակների շահագործման անվտանգության ապահովում:
25. Պարտադիր նորմերի պահանջների կատարման տիրույթից վերելակների առանձնացում և որպես ինքնուրույն տնտեսական ոլորտի` ինքնաֆինանսավորվող, ինքնակառավարվող և ինքնավերարտադրվող տնտեսական միավորի ձևավորում:
26. Բարձրացնել և երաշխավորել ռեեստրում գրանցված շահագործման մեջ գտնվող

(վերաշահագործվող) և ծառայության ժամկետը սպառած շահագործվող վերելակների տվյալների համապատասխանությունը, ճշգրտությունը և արժանահավատությունը, համադրելիությունն ու ամբողջականությունն ապահովող պետական պաշտոնական վիճակագրությունը:

1. Վերելակների տեխնիկական անվտանգության տարեկան փորձաքննության իրականացման որակի բարձրացում:
2. Վերելակների տեխնիկական անվտանգության տարեկան փորձաքննության անցկացման վճարների կարգավորում:
3. Վերելակներից օգտվողների տեղեկացվածության մակարդակի բարձրացում:
4. Վերելակների օգտագործման և ընթացիկ սպասարկման վճարների կարգավորում:
5. Նպատակներին հասնելու քայլերը
6. Հայեցակարգում նկարագրված և նախատեսված նպատակներին հասնելուն ուղղված համապատախան անհրաժեշտ քայլերն են.
7. Բացառապես շահագործման համար պիտանի վերելակների շահագործում:
8. Վերելակների սպասարկման վճարների հաշվարկման մեթոդաբանության սահմանում և կիրառում:
9. Լիազոր մարմնի ԱԻՆ կողմից վարվող ԱՎՕ-ի ռեեստրում ՀՀ տարածքում շահագործման մեջ գտնվող վերելակների գրանցում պետական լիազոր մարմնի նախաձեռնությամբ`

ա. Երևան քաղաքում քաղաքապետարանի, կամ 12 վարչական շրջանների նախաձեռնությամբ յուրաքանչյուրն իր վարչական շրջանի տարածքում շահագործման մեջ գտնվող վերելակների գույքագրման հիման վրա: Երևանի քաղաքապետարանի կողմից ԱՎՕ-ի ռեեստրում վերելակները գրանցման են ներկայացվում մեկ միասնական փաթեթով.

բ. Մարզերում մարզպետարանների կամ տվյալ մարզին պատկանող համայնքապետարանների նախաձեռնությամբ յուրաքանչյուրն իր համայնքի տարածքում շահագործման մեջ գտնվող վերելակների գույքագրման հիման վրա: Յուրաքանչյուր մարզպետարան ներկայացնում է մեկ միասնական փաթեթ: Բոլոր մարզերի փաթեթները լիազոր մարմնի տարածքային կառավարման և ենթակառուցվածքների նախարարություն կողմից ԱՎՕ-ի ռեեստրում վերելակները գրանցման են ներկայացվում է մեկ միասնական փաթեթով.

գ. Երևան քաղաքում և մարզերում նորակառույց բազմաբնակարան շենքերի շահագործման հանձնում միայն ԱՎՕ-ի ռեեստրում վերելակների պարտադիր գրանցումից հետո, միաժամանակ ապահովելով սույն ենթակետի ա և բ պարբերությունների կատարումը:

1. Բազմաբնակարան շենքերի մուտքերի դռներին անմիջապես մոտ, կամ վերելակների մեջ և հարկերում հորանի դռների կողքերին, ընթռնելու համար տեսանելի և հասանելի վայրում, համապատասխան պաշտպանվածության ու անվտանգ նյութից

պատրաստված և ուշադրություն գրավող ցուցատախտակների վրա.

ա. Վերելակների անվտանգ շահագործման կանոնների փակցման պարտադիր պահանջի սահմանում:

բ. Վերելակների տեխնիկական անվտանգության տարեկան փորձաքննության եզրակացության փակցման պահանջի սահմանում:

1. 911 ծառայության ներդնում վերելակային տնտեսությունում և արագ արձագանքման ցանցի ստեղծում:
2. Վերելակների օգտագործման վճարի հաշվարկում և հաստատում:
3. Վերելակների վերաբերյալ տեղեկատվության հավաքման, մշակման և ամփոփման եղանակների և գործիքակազմի շարունակական կատարելագործում տեխնոլոգիական նորամուծությունների ներդրմամբ:
4. ՀՀ - Եվրոպական միության ԵՄ համապարփակ և ընդլայնված գործընկեր- ության համաձայնագրի ՀԸԳՀ շրջանակներում ԵՄ 95/16, 2014/33/ԵՄ դիրեկտիվաներին ու Եվրասիական տնտեսական միության ԵԱՏՄ պայմանագրի շրջանակներում Մաքսային միության հանձնաժողովի 2011 թվականի հոկտեմբերի 18-ի № 824 որոշումով հաստատված «Վերելակների անվտանգություն» տեխնիկական կանոնակարգին ՄՄ ՏԿ 011/2011 համապատասխանեցված «Վերելակների անվտանգության մասին» տեխնիկական կանոնակարգ չհանդիսացող, վերելակների անվտանգ շահագործման պահանջներ սահմանող այլ իրավական ակտի հաստատում:
5. Համապատասխանության **գնահատման պ**ետական լիազոր մարմնի կողմից միջազգային ճանաչում ունեցող վերելակներ և վերելակների անվտանգության սարքեր արտադրող կազմակերպությունների ցանկի հաստատում և համապատասխանության սերտիֆիկացում իրականացնող հայտնի կազմակերպությունների ցանկի սահմանում, որոնց կողմից արտադրված վերելակները և վերելակների անվտանգության սարքերը ՀՀ ներմուծման դեպքում կշուկայահանվեն պարզեցված` համապատասխանության հայտարարագրի գրանցման միջոցով:
6. Շահագործման մեջ գտնվող (վերաշահագործվող) և ծառայության ժամկետը սպառած շահագործվող վերելակների տեխնիկական անվտանգության տարեկան փորձաքննության իրականացում բացառապես պետական լիազոր մամնի նախաձեռնությամբ և նրա կողմից:
7. Շահագործման մեջ գտնվող (վերաշահագործվող) և ծառայության ժամկետը սպառած շահագործվող վերելակների տեխնիկական անվտանգության տարեկան փորձաքննության իրականացում պետական բյուջեի միջոցների հաշվին:
8. Պետական լիազոր մարմնի կողմից վերելակների տեխնիկական անվտանգության տարեկան փորձաքննության իրականացման ստուգաթերթի ձևի սահմանում:
9. Վերելակային տնտեսության մեջ անվտանգության ապահովման և սպասարկման ու նորոգման աշխատանքների արդյունավետության բարձրացման նպատակով բիզնես ռեգիստրի տվյալների շտեմարանի հիման վրա (իրավաբանական անձանց և անհատ ձեռնարկատերերի մասով) Մասնագիտացված ՓՄՁ կազմակերպությունների ներգրավվածության խթանում` կարգավարական և կառավարման կետերի ստեղծում:
10. Երևանում և մարզերում վերելակային տնտեսությունների կառավարման, սպասարկման կենտրոնացված նոր համակարգերի ստեղծում:
11. ՀԻՄՆԱԽՆԴԻՐՆԵՐԻ ԼՈՒԾՄԱՆ ԵՂԱՆԱԿՆԵՐԸ ԵՎ ԳՈՐԾԻՔԱԿԱԶՄԸ, ՊԵՏՈՒԹՅԱՆ ԵՎ ՀԱՆՐՈՒԹՅԱՆ ՆԿԱՏՄԱՄԲ ՀՆԱՐԱՎՈՐ ԱԶԴԵՑՈՒԹՅՈՒՆՆԵՐԸ
12. Վերելակային տնտեսության ներկա վիճակի հիմնախնդիրները և վերելակներից օգտվող ազգաբնակչության անվտանգության ապահովման խնդիրը պահանջում է ընթացակարգային լուծում և կարող է լուծվել միայն ընդհանուր մոտեցումներով և համալիր վերլուծության եղանակով:
13. Վերելակային տնտեսության մեջ նշանակված ծառայության ժամկետը սպառած վերելակները նորերով փոխարինման գործընթացը չի կարող տասնյակ տարիներով ձգձվել, գործընթացի արդյունավետությունը բարձրացնելու նպատակով խնդիրն անհրաժեշտ է լուծել հնարավորինս կարճաժամկետ ժամանակահատվածում:
14. Տեխնիկական անվտանգության ապահովման և պետական կարգավորման

նկատառումներից ելնելով առաջարկվում է առաջնահերթ կիրառել հետևյալ անհրաժեշտ մոտեցումները`

1. Վերելակների գույքագրում:
2. Մրցույթի անցկացում:
3. Վերելակների օգտագործման վճարների հաշվարկման մեթոդաբանություն և վճարի հաշվարկում:
4. Վերելակների փոխարինման գործընթացի մասնակիցներ և գործառույթներ:
5. «Կուտակային վերելակային ավանդ»-ի ներդրման գործընթաց:
6. Կառավարում և ներդրումային ֆինանսական միջոցների վերադարձելիություն պետական բյուջե:
7. Վերելակների գույքագրում
8. Առաջին հերթին անհրաժեշտ է կարճաժամկետ ժամանակահատվածում իրականացնել ՀՀ տարածքում շահագործվող բոլոր վերելակների գույքագրում.
9. Երևան քաղաքում քաղաքապետարանի կամ 12 վարչական շրջանների նախաձեռնությամբ յուրաքանչյուրն իր վարչական շրջանի տարածքում շահագործման մեջ գտնվող վերելակների գույքագրման հիման վրա:
10. Մարզերում մարզպետարանների կամ տվյալ մարզին պատկանող համայնքապետարանների նախաձեռնությամբ յուրաքանչյուրն իր համայնքի տարածքում շահագործման մեջ գտնվող վերելակների գույքագրման հիման վրա:
11. Գույքագրման հիմնական խնդիրը վերելակների տեխնիկական վիճակի գնահատումն է դրանց անվտանգության ապահովման տեսանկյունից և հետագա շահագործման անհրաժեշտության վերաբերյալ եզրահանգումներ և վերլուծություններ կատարել:
12. Գույքագրումն իրականացվում է վերելակների համար գույքագրող մարմնի կողմից մշակված ընդունված ձևի ձևաթղթերի լրացման հիման վրա: Գույքագրման ընթացքում ուսումնասիրվում է նաև վերելակի մեքենայական սրահի շինության, վերելակային հորանի կոնստրուկցիաների և այլ կառուցվածքային տարրերի հնարավոր ձևախախտումների, ձևափոխությունների և հորանի պատերի ձայնամեկուսացման, պատերի հետ ուղղորդիչների ամրակապումների վիճակը և այլն:
13. Գույքագրումը հնարավորություն է տալիս բացահայտել և հայտնաբերել այն վերելակները, որոնք Օրենքով սահմանված կարգով չեն ներկայացվել ԱՎՕ-ի ռեեստրում գրանցման և չեն անցել տեխնիկական անվտանգության տարեկան փորձաքննություն:
14. Վերելակների գույքագրման գործընթացի իրականացման արդյունքները հիմք կհանդիսանան հանրապետությունում բազմաբնակարան շենքերում առկա վերելակների անձնագրային տվյալների միասնական տեղեկատվական համակարգչային բազայի ձևավորման համար, ինչն իր հերթին հնարավորություն կտա կատարել ըստ նմանատիպության վերելակների խմբավորման և ըստ վթարային ու վտանգավորության աստիճանի դրանց փոխարինման առաջնահերթությունների որոշման ուղղությամբ:
15. Ըստ նմանատիպության վերելակների խմբաքանակների տվյալների հիման վրա, հաշվի առնելով տվյալ խմբաքանակի վերելակների տեսակը, խցիկի և հորանի չափերը, հնարավոր կլինի դրանց փոխարինման և գնման գործընթացի ու մրցույթի անցկացման պայմաններին և պահանջներին համապատասխան պատվիրել ժամանակակից տեխնոլոգիական նորամուծություններով հագեցած ավելի «խելացի» նոր վերելակներ:
16. Բազմաբնակարան շենքերում առկա վերելակների անձնագրային տվյալների միասնական տեղեկատվական համակարգչային բազայի ստեղծումը թույլ կտա հայտնաբերել վթարային և շահագործման համար ոչ պիտանի, անբավարար տեխնիկական վիճակում գտնվող վերելակները և կարճատև ժամանակահատվածում իրականացնել դրանց վերանորոգմանն ու արդիականացմանը, կամ փոխարինմանն ուղղված առավել հիմնավորված ծրագրեր և ցուցաբերել համակարգված մոտեցումներ:
17. Գույքագրման ժամանակ բազմաբնակարան շենքի յուրաքանչյուր վերելակի հաշվառման համար նրան նախօրոք տրվում է ժամանակակից վիճակագրական տեղեկատվության ներկայացման պահանջներին համապատասխան մշակված և ընդունված ձևի նույնականացման անվանական համար` Ծածկագիր:
18. Ծածկագիրը ներառում է վերելակի տեսակի սկզբնատառերը հայերեն տառադարձությամբ, հռոմեական թվանշաններով արտահայտված գործարանային համարը, արտադրման տարեթիվը, շահագործման տարեթիվը և նշանակված ծառայության ժամկետը: Ծածկագրի նիշերի թիվը որոշվում և ընդունվում է «Տնտեսական գործունեության տեսակների» և «Արտադրանքի դասակարգում ըստ գործունեության տեսակների» Հայաստանի դասակարգչին և կիրառվող համակարգչային ծրագրային լուծումներին համապատասխան:
19. Վերելակի անվանական Ծածկագիրը ուժը կորցնում է միայն տվյալ վերելակը շահագործումից հանելու և օգտահանելու դեպքում:
20. Գույքագրման արդյունքները Ծածկագրերի հետ միասին որպես պաշտոնական տեղեկատվություն ներկայացվում են վերելակների ռեեստր վարող լիազոր մարմնին ռեեստրում գրանցման համար:
21. Վերելակների ռեեստր վարող լիազոր մարմինը ռեեստրում գրանցված վերելակների վերաբերյալ ժամանակակից տեղեկատվության պահանջներին համահունչ ստուգված, ճշգրտված և արժանահավատ պաշտոնական տեղեկատվությունը ներկայացնում է Ավանդի կառավարչին և Վերելակ շահագործող անձին` բանկային հաշիվների բացման համար:
22. Վերելակների գնման մրցույթի անցկացում
23. Տարածքային կառավարման և ենթակառուցվածքների նախարարությունը և Երևանի քաղաքապետարանը, Վերելակի փոխարինում իրականացնելու նպատակով, համատեղ ուժերով ստեղծում են վերելակների գնման, ծառայության ժամկետը սպառած վերելակների ապահավաքակցման, նոր վերելակների հավաքակցման մրցույթային հանձնաժողով: «Գնումների մասին» օրենքի սահմանված կարգով մրցույթի անցկացման համար հանձնաժողովը օգտագործում է համապատասխանության **գնահատման պ**ետական լիազոր մարմնի կողմից միջազգային ճանաչում ունեցող վերելակներ և վերելակների անվտանգության սարքեր արտադրող կազմակերպությունների և համապատասխանության սերտիֆիկացում իրականացնող հայտնի կազմակերպություն-

ների ցանկերը:

1. Մրցույթի անցկացման հիմնական նպատակն է`
2. Բացահայտել միջազգային ճանաչում ունեցող վերելակներ և վերելակների անվտանգության սարքեր արտադրող այնպիսի կազմակերպություն, որի արտադրանքը սերտիֆիկացված է, հնարավորություն ունի ՀՀ-ում հիմնել ոչ մեծ ծավալների արտադրություն, երկարաժամկետ ժամանակահատվածում ՀՀ ներքին պահանջարկը բավարարելու և արտաքին շուկաներ արտահանելու համար:
3. Բացահայտել ՀՀ-ում վերելակների և վերելակների անվտանգության սարքերի ներմուծման, վերելակների հավաքակցման, ապահավաքակցման, սպասարկման նորոգման, արդիականացման ծառայությունների մատուցում իրականացնող Մասնագիտացված ՓՄՁ կազմակերպություններ և նպաստել դրանց ձևավորմանն ու կայացմանը, որոնց արտադրական համատեղ հզորությունը կապահովի իրականացնել կարճաժամկետ ժամանակահատվածում առնվազն տարեկան միջինում մեկ հազար վերելակի փոխարինման աշխատանքներ:
4. Խրախուսել և շահագրգռվածություն առաջացնել որպեսզի ձևավորվեն և կազմավորվեն վերելակների ընթացիկ սպասարկում նորոգում իրականացնող նոր Մասնագիտացված ՓՄՁ կազմակերպություններ, Վերելակ շահագործող անձանց հետ պայմանագրային հիմունքներով մշտական աշխատանքներ իրականացնելու համար, որոնցից յուրաքանչյուրի արտադրական հզորությունը կբավականացնի սպասարկել օրական առնվազն 50-100 վերելակ Երևան քաղաքում, 15-50 վերելակ մարզերում (համայնքներում):
5. Վերելակի տեխնիկական բնութագրերը, գնումների մրցույթի փաստաթղթերում ներառելու համար, պետք է կազմված լինեն վերելակի անձնագրի օրինակելի ձևում բերված հիմնական տեխնիկական տվյալներին, չափորոշիչներին և բնութագրերին համապատասխան, նկատի ունենալով որ հանրապետությունում վերելակների կառավարումն իրականացվում է վերևից` վերելակի մեքենայական սրահից: Վերելակների ընտրության ժամանակ հարկավոր է նախապատվությունը տալ անվտանգության ամենաբարձր մակարդակ ապահովող և վերելակի կառուցվածքային տարրերում փոխարինման ենթակա հնարավորինս ամենանվազագույն քանակի արագամաշ մասեր ունեցող արտադրատեսակներին, հաշվի առնելով վերելակի երաշխիքային սպասարկման

և ծառայության ժամկետները:

1. Գնումների մրցույթի անցկացման պայմաններում վերելակի խցիկի համար սահմանել անվտանգության նվազագույն հետևյալ չափորոշիչները կամ համակարգերի առկայությունը.
2. Խցիկի էներգախնայող լուսավորության համակարգ, այդ թվում՝ էլեկտրամատակարարման ընդհատումների դեպքում:
3. Խցիկի օդափոխության համակարգ:
4. Խցիկի ձայնային (հայերեն) և լուսային ազդանշանման համակարգ, այդ թվում` հարկային հարթակի վրա` հարկի ցուցիչով:
5. Խցիկի անվտանգության կանչի (երկկողմ խոսակցական կապի) համակարգ, կարգավարական կետերին և բջջային կապի օպերատորներին ու 911 ծառայությանը միացման հնարավորությամբ:
6. Խցիկի չափերը (ըստ գույքագրման արդյունքների` 400, 630 կամ 1000 կգ բեռնունակության վերելակների համար), հաշվի առնելով նաև մարդուն շտապօգնության պատգարակով տեղափոխելու հնարավորությունը:
7. Խցիկի սեղմակների (կոճակների) բարձրությունը հատակից` թիկնաթոռ-սայլակներից օգտվող հաշմանդամների համար:
8. Հորանի դռների ավտոմատ փականների փակումը հսկող համակարգ:
9. Խցիկը եզրային աշխատանքային դիրքերի սահմաններից (հարկերի հարթակներից) դուրս անցնելը հսկող ծայրային անջատիչների համակարգ:
10. Խցիկի գերբեռնված գործարկումը կանխարգելող համակարգ:
11. Խցիկի արագության սահմանափակիչի գործարկումը և ելակետային դիրքին վերադարձնելը հսկող համակարգ:
12. Խցիկի ընթեռնելի տառատեսակներով սեղմակների առկայություն տեսողական և լսողական խնդիրներ ունեցող անձանց համար:
13. Խցիկի, հորանի և խցիկի դռների փակումը հսկող համակարգ:
14. Խցիկի, հորանի և խցիկի դռնատեղի չափերը` թիկնաթոռ-սայլակներով հաշմանդամների անվտանգ մուտքի և ելքի համար:
15. Խցիկում համապատասխան տեղադիրքով առնվազն մեկ բռնակի առկայություն:
16. Վերելակի վթարային հոսանազրկումից անմիջապես հետո խցիկն ամենամոտ վերևի կամ ներքևի հարկի հարթակին մոտեցնող և խցիկի ու հորանի դռների բացվելը կարճատև ժամանակահատվածում (վթարային տարահանում) ապահովող համակարգի և էլեկտրասնուցման անկախ աղբյուրի առկայություն:
17. Խցիկի 350x500 մմ չափերի վթարային ելանցքի առկայություն:
18. Խցիկի վթարային ելանցքի փակումը հսկող համակարգ:
19. Մրցույթի պայմաններից ելնելով նոր վերելակի խցիկի դռնատեղի չափերը, որը նախատեսված է թիկնաթոռ-սայլակներով հաշմանդամների ազատ, անվտանգ մուտքի և ելքի ապահովման համար, հորանի դռնատեղի չափերի հետ անհամապատասխանության դեպքում, անհրաժեշտ է նախապատվությունը տալ հորանի դռնատեղերի չափերը համապատասխանեցնել (մեծացնել, փոքրացնել) խցիկի դռնատեղի չափերին, ապահովելով հորանի շինության սեյսմիկ անվտանգությունը:
20. Վերելակների օգտագործման վճարների հաշվարկման մեթոդաբանություն և վճարի հաշվարկում
21. Վերելակային տնտեսության մեջ ծառայության ժամկետը սպառած շահագործվող Վերելակի փոխարինումը նոր վերելակով գործընթացի և դրան հաջորդող գործողություններն ու գործառույթներն ապահովելու համար անհրաժեշտ է հաշվարկել Բաժանորդների կողմից Պարտադիր վճարման ենթակա գումարի չափը նոր վերելակի շահագործման օգտագործման համար:
22. Բաժանորդներից պարտադիր նորմերի պահանջների կատարման համար,որի մեջ ներառված են նաև վերելակները, գումարների հավաքագրումն իրականացվում են առանց որևէ մեթոդաբանության վրա հիմնված հաշվարկների և պարզ չի թե այդ գումարի մեջ վերելակների համար գանձվող գումարի մասնաբաժինը որքան է կազմում, արդյոք այդ գումարները բավարար են և արդյոք դրանք ծախսվում են ըստ նպատակային ուղղվածության: Այդ առումով նպատակահարմար և արդյունավետ կլինի որպեսզի պարտադիր նորմերից առանձնացվի վերելակների բաղադրիչը և կիրառվի որպես առանձին պարտադիր նորմ կառավարման և կատարման համար իր ուրույն սկզբունքներով:
23. Այս հանգամանքով պայմանավորված անհրաժեշտ է հաշվարկել վերելակների Պարտադիր վճարման ենթակա գումարի չափը կիրառելով հետևյալ տարբերակները:
24. **Հաշվարկը իրականացնում է հանրային ծառայությունները կարգավորող հանձնաժողովը` «Հանրային ծառայությունները կարգավորող մարմնի մասին» օրենքի** գործողության **տիրույթ տեղափոխել և** հանրային ծառայությունների կարգավորվող ոլորտի մեջ ներառնել` վերելակային տնտեսության ոլորտ` վերելակների օգտագործման վճարների հաշվարկման մեթոդաբանության, օգտագործման վճարի հաշվարկի իրականացման և օգտագործման վճարի հաստատման մասով:
25. Պարտադիր վճարման ենթակա գումարի հաշվարկն իրականացվում է Հայեցակարգով նախատեսված երկու բաղադրիչներով` վերելակի էլեկտրաէներգիայի ծախսի և վերելակի շուկայական գնի հիման վրա:
26. Վերելակի էլեկտրաէներգիայի ծախսը հաշվարկվում է հետևյալ մոտեցումներից և սկզբունքներից ելնելով.
27. Շահագործման մեջ գտնվող յուրաքանչյուր վերելակի էլեկտրաէներգիայի հաշվիչի

վերջին երեք տարիների ցուցմունքների միջինացված տարեկան ցուցմունքը (մեկից ավելի վերելակների դեպքում` դրանց գումարային միջինացված տարեկան ցուցմունքը) բաժանվում է Բաժանորդների` տվյալ շենքի տվյալ մուտքի առանց տարիքային սահմանափակման բոլոր բնակիչների ընդհանուր թվի և տարվա ամիսների թվի` 12-ի արտադրյալի վրա, արդյունքում ստացվում է մեկ բնակչի կողմից վերելակից օգտվելու համար մեկ ամսվա միջին սպառած էլեկտրաէներգիայի քանակը:

1. Վերելակից օգտվելու համար մեկ ամսվա միջին սպառած էլեկտրաէներգիայի քանակի և էլեկտրաէներգիայի գործող գիշերային ու ցերեկային միջինացված սակագնի արտադրյալի արդյունքում ստացվում է մեկ բնակչի կողմից վերելակից օգտվելու համար մեկ ամսվա միջին սպառած էլեկտրաէներգիայի գումարի չափը, որը պայմանականորեն

ընդունվում է որպես «Էլեկտրաէներգաարժեք» հասկացություն:

Հաշվարկման օրինակ.

* Պայմանականորեն ընդունում ենք,որ մեկ մուտք ունեցող մեկ շենքի բնակիչների թիվը կազմում է 200 անձ և շենքում տեղադրված է մեկ վերելակ, որը մեկ ամսում սպառել է 706 կվտ էլեկտրաէներգիա, մեկ կվտ էլեկտրաէներգիա միջինացված սակագին է 42,5 դրամ, մեկ ամսվա համար ծախսված էլեկտրաէներգիայի գումարը կազմում է 30,0 հազար դրամ, մեկ բնակչի կողմից վերելակից օգտվելու համար մեկ ամսվա սպառած էլեկտրաէներգիայի գումարի չափը կկազմի 150 դրամ: Մեկ մուտք ունեցող մեկ շենքում երկու վերելակի առկայության դեպքում այդ գումարը կկազմի 300 դրամ:
1. Այս գործողությունն իրականացվում է Երևանի քաղաքապետարանի 12 վարչական շրջաններում և մարզերի համայնքներում վերելակներ ունեցող յուրաքանչյուր բնակելի շենքի համար առանձին-առանձին և բոլոր շենքերի ընդհանուր տվյալների հիման վրա հաշվարկվում է միջին «Էլեկտրաէներգաարժեք»-ը վերելակից օգտվող մեկ բնակչի համար:
2. Վերելակների էլեկտրաէներգիայի ծախսի հաշվարկի և վերելակների գույքագրման գործառույթներն իրականացվում են միաժամանակյա:
3. Պարտադիր վճարման ենթակա գումարի հաշվարկման երկրորդ բաղադրիչը հաշվարկվում է հետևյալ սկզբունքներից ելնելով.
4. Բնակելի շենքի տվյալ մուտքում ծառայության ժամկետը սպառած վերելակ(ներ)ի փոխարեն շահագործման հանձնվող նոր վերելակ(ներ)ի շուկայական արժեքը (դրանց հանրագումարը) բաժանվում է տվյալ վերելակ(ներ)ի ծառայության ժամկետի ամիսներով արտահայտված (դրանց հանրագումարի) թվի և շենքի տվյալ մուտքի վերելակ(ներ)ի Բաժանորդների` առանց տարիքային սահմանափակման բոլոր բնակիչների ընդհանուր թվի արտադրյալի վրա, արդյունքում ստացվում է տվյալ վերելակ(ներ)ից օգտվող մեկ բնակչին մեկ ամսվա համար վերելակի արժեքի չափաբաժինը, որը պայմանականորեն ընդունում ենք որպես «Վերելակարժեք» հասկացություն:

Հաշվարկման օրինակ.

-Պայմանականորեն ընդունում ենք,որ մեկ մուտք ունեցող մեկ շենքի բնակիչների թիվը կազմում է 200 անձ և շենքում տեղադրված էր ծառայության ժամկետը սպառած մեկ վերելակ, որը փոխարինվել է 25 տարվա նշանակված ծառայության ժամկետ ունեցող նոր վերելակով, որի շուկայական արժեքը կազմում է 4,0 միլիոն դրամ, մեկ բնակչի կողմից վերելակից օգտվելու համար մեկ ամսվա համար վերելակի արժեքի չափաբաժինը կկազմի 66,7 դրամ, իսկ 10,0 միլիոն դրամ շուկայական արժեքով վերելակի համար` 166,7 դրամ: Մեկ մուտք ունեցող մեկ շենքում երկու վերելակի առկայության դեպքում այդ գումարները համապատասխանաբար կկազմեն 133,4 դրամ և 333,4 դրամ:

1. Այս գործողությունն իրականացվում է Երևանի քաղաքապետարանի 12 վարչական շրջաններում և մարզերի համայնքներում փոխարինման ենթակա վերելակներ ունեցող յուրաքանչյուր բնակելի շենքի համար առանձին-առանձին և բոլոր շենքերի ընդհանուր տվյալների հիման վրա հաշվարկվում է մեկ բնակչին մեկ ամսվա համար վերելակի արժեքի չափաբաժինը` միջին «Վերելակարժեք»-ը:
2. Հաշվարկված միջին «Էլեկտրաէներգաարժեք»-ի և «Վերելակարժեք»-ի հանրագումարը դա Պարտադիր վճարման ենթակա գումարի բացարձակ արժեքն է:

 Հաշվարկման օրինակ.

* Պայմանականորեն ընդունված և 98-րդ կետի 2-րդ ենթակետում հաշվարկված 150 դրամի և 101-րդ կետի առաջին ենթակետում հաշվարկված 66,7 դրամի հանրագումարը՝ 216,7 դրամը վերելակից օգտվելու Պարտադիր վճարման ենթակա գումարի բացարձակ արժեքն է 4,0 միլիոն դրամ շուկայական արժեքով վերելակի համար, իսկ 10,0 միլիոն դրամ շուկայական արժեքով վերելակի համար` 316,7 դրամ: Մեկ մուտք ունեցող մեկ շենքում երկու վերելակի առկայության դեպքում հանրագումարները՝ համապատասխանաբար կկազմեն 433,4 դրամ և 633,4 դրամ:
1. Բաժանորդների կողմից Պարտադիր վճարման ենթակա գումարի վերջնական արժեքը որոշվում է հաշվարկված միջին «Էլեկտրաէներգաարժեք»-ի և «Վերելակարժեք»-ի հանրագումարին ավելացնելով տաս տոկոս չնախատեսված ծախսեր, Վերելակ շահագործող անձանց պահպանման ծախսերի և Մասնագիտացված ՓՄՁ կազմակերպությունների պայմանագրային հիմունքներով վերելակների մշտական ընթացիկ սպասարկման նորոգման աշխատանքների կատարման` մատուցված ծառայությունների դիմաց վճարման համար ծախսերի ապահովման նպատակով:

 Հաշվարկման օրինակ.

- Պայմանականորեն ընդունված և 102-րդ կետում հաշվարկված Պարտադիր վճարման ենթակա գումարի բացարձակ արժեքներին ավելացնելով դրանց տաս տոկոսի չափով չնախատեսված ծախսերը ստանում ենք մեկ բնակչի կողմից մեկ վերելակից օգտվելու համար մեկ ամսվա համար վերջնական Պարտադիր վճարման ենթակա գումարը, որը 4,0 միլիոն դրամ շուկայական արժեքով վերելակի համար կազմում է 237,3 դրամ, իսկ 10,0 միլիոն դրամ շուկայական արժեքով վերելակի համար՝ 348,3 դրամ: Մեկ մուտք ունեցող մեկ շենքում երկու վերելակի առկայության դեպքում այդ գումարները համապատասխանաբար կկազմեն 474,6 դրամ 696,6 դրամ:

Արդյունքում ստանում ենք,որ մեկ մուտք ունեցող մեկ շենքում մեկ բնակչի կողմից մեկ վերելակից օգտվելու մեկ տարվա համար Պարտադիր վճարման ենթակա գումարը 4,0 միլիոն դրամ շուկայական արժեքով վերելակի համար կազմում է 2847,6 դրամ, իսկ 10,0 միլիոն դրամ շուկայական արժեքով վերելակի համար՝ 4179,6 դրամ: Մեկ մուտք ունեցող մեկ շենքում երկու վերելակի առկայության դեպքում այդ գումարները համապատասխանաբար կկազմեն 5695,2 դրամ և 8359,0 դրամ:

Այսպիսով, պայմանականորեն ընդունելով, որ ՀՀ տարածքում վերելակ ունեցող բազմաբնակարան շենքերում բնակվում են մոտավորապես 700,0 հազար անձ, մեկ վերելակից օգտվելու մեկ տարվա համար Պարտադիր վճարման ենթակա գումարը 4,0 միլիոն դրամ շուկայական արժեքով վերելակի համար կկազմի 1.993,320,00 հազար դրամ, իսկ 10,0 միլիոն դրամ շուկայական արժեքով վերելակի համար՝ 2.925.720,00 հազար դրամ: Երկու վերելակի առկայության դեպքում այդ գումարները համապատասխանաբար կկազմեն 3.986.640,00 հազար դրամ և 5.851.300,00 հազար դրամ:

1. Վերելակների համար նկարագրված և ներկայացված գույքագրման, «Վերելակարժեք»-ի և «Էլեկտրաէներգաարժեք»-ի հաշվարկման պարզագույն ձևն ամբողջովին անհրաժեշտ և հնարավոր է իրականացնել ժամանակակից տեխնոլոգիաների ներդրմամբ, մաթեմաթիկական մոդելավորման և համակարգչային ծրագրային լուծումների հիման վրա, բարելավելով տվյալ­նե­­րի արժանահավա­­­տությունը` մարդկային գոր­ծո­նով պայմանավոր­ված սխալմունքները նվա­­զեցնելով և հասանելիությունը ժամա­նակի

ցանկացած պա­հին առցանց աշխատակարգով:

1. Պարտադիր վճարման ենթակա գումարը.
2. Հաշվարկներով և հիմնավորումներով ներկայացվում է **հանրային ծառայություն- ները կարգավորող հանձնաժողով որոշում կայացնելու և հաստատելու համար:**
3. Համաձայնեցվում և հաստատվում է Երևանի քաղաքապետարանի որոշումով և տարածքային կառավարման և ենթակառուցվածքների նախարարության **հրամանով և ներկայացվում** է **հանրային ծառայությունները կարգավորող հանձնժողով որոշում կայացնելու և հաստատելու նպատակով: Ո**րոշումը և **հրամանը գրանցվում է հանրային ծառայությունները կարգավորող հանձնաժողովի գրանցամատյանում և** Համատեղ նախատեսվում է, որ Պարտադիր վճարման ենթակա գումարի հետ կապված փոփոխությունները, քննարկումները կազմակերպվում և իրականացվում են **հանրային ծառայությունները կարգավորող հանձնաժողովում նկարագրված նույն ընթացակարգով:**
4. Վերելակ շահագործող անձը Բաժանորդի հետ կնքվելիք պայմանագրում և բաժանորդային քարտում լրացնում և հաստատագրում է Բաժանորդի հետ համատեղ փաստացի բնակվող անձերի քանակի և վերելակից օգտվելու համար մեկ անձի կողմից Պարտադիր վճարման ենթակա գումարի արտադրյալի արդյունքում ստացված Բաժանորդի կողմից ամեն ամիս Պարտադիր վճարման ենթակա գումարի չափը և ժամկետը:
5. Պարտադիր վճարման ենթակա գումարը կիրառվում և տարածվում է անկախ վերելակի տարիքից, շահագործման մեջ գտնվող բոլոր վերելակների վրա:
6. Վերելակների փոխարինման գործընթաց
7. Ծառայության ժամկետը սպառած վերելակների փոխարինման գործընթացում հարկավոր է հաշվի առնել նաև այն իրողությունը, որ հանրապետությունում բնակարանային ֆոնդի որոշակի քանակության շենքերի համար շահագործման ժամկետը մոտենում է սպառման, առկա են սեյսմակայունության նորմերին չհամապատասխանող և վերելակներ ունեցող անվտանգության տեսանկյունից անբավարար տեխնիկական վիճակով վթարային բազմաբնակարան շենքեր (1-ին, 2-րդ, 3-րդ և 4-րդ աստիճանի վնասվածություն ունեցող), որոնց ընդհանուր թվի վերաբերյալ համապատասխան պաշտոնական վիճակագրական տեղեկատվություն բացակայում է:
8. Այս հանգամանքով պայմանավորված նման բնութագրերով 3-րդ և 4-րդ աստիճանի վնասվածություն ունեցող բնակելի շենքերում ծառայության ժամկետը սպառած Վերելակների փոխարինումն անհրաժեշտ է նախատեսել, կամ փոխարինման նպատակահարմարությունը որոշել շենքերի անձնագրավորում իրականացնելուց հետո,

փոխարինման գործընթացը ներառնելով շենքերի վերականգնման և ուժեղացման

աշխատանքների իրականացման ծրագրերում:

1. Ծառայության ժամկետը սպառած վերելակների փոխարինման գործընթացն անկախ այն հանգամանքից թե ինչպիսի եղանակներ են կիրառվելու կպահանջի մեծածավալ ֆինանսական ներդրումներ:
2. Հարկավոր է հաշվի առնել, որ ԱՎՕ-ի ռեեստրում գրանցված ծառայության ժամկետը սպառած և շահագործման մեջ գտնվող 5330 վերելակների փոխարինման գործընթացն ապահովելու համար կպահանջվի նաև ներգրավվել որոշակի թվաքանակով վերելակների հավաքակցում,ապահավաքակցում,սպասարկում նորոգում, արդիականա- ցում իրականացնող Մասնագիտացված ՓՄՁ կազմակերպություններ:
3. Տվյալ դեպքում Մասնագիտացված ՓՄՁ կազմակերպությունների կայացման մասով, Հայեցակարգի մոտեցումները շատ կարևոր են, որպեսզի բիզնես հետաքրքրվածություն առաջանա և մրցակցություն ստեղծվի փոքր ու միջին ձեռնարկատիրության զարգացման համար:
4. Այդ առումով Հայեցակարգում ներկայացված պաշտոնական վիճակագրական տեղեկատվության համաձայն հանրապետությունում գործում են 27 Մասնագիտացված ՓՄՁ կազմակերպություններ,որոնց կարողությունների վերաբերյալ տարեկան փաստացի տեղեկատվական տվյալների բացակայությամբ պայմանավորված, դրանց բոլորի նեգրավվմամբ և յուրաքանչյուր կազմակերպություն համար պայմանականորեն ընդունելով տարեկան միջինում 20 վերելակի փոխարինման հնարավորություն, որը տարեկան կկազմի 540 վերելակ, ծառայության ժամկետը սպառած 5330 վերելակների փոխարինման համար կպահանջվի շուրջ 10 տարի:
5. Բազմաբնակարան շենքերի մարդատար և մարդաբեռնատար (400, 630, 1000 կգ բեռնունակության) վերելակներ արտադրող կազմակերպությունների կողմից` արտադրողի պահեստից շուկայահանվող վերելակների շուկայական մոտավոր գներն այսօրվա դրությամբ տատանվում են սկսած 4-10 մլն դրամի ($ 8-20 հազար) սահմաններում: Հետևաբար ծառայության ժամկետը սպառած և շահագործման մեջ գտնվող 5330 վերելակների միաժամանակյա փոխարինման դեպքում խոշորացված մոտավոր հաշվարկներով կպահանջվի շուրջ 21-53 մլրդ դրամ ($ 43 - 107 մլն) գումար,իսկ վերելակների փուլային` 3-5 տարվա կարճաժամկետ ժամանակահատվածում փոխարինման դեպքում խոշորացված մոտավոր հաշվարկներով յուրաքանչյուր տարվա համար կպահանջվի.
6. 3 տարվա համար,տարեկան միջինում 1770 վերելակի փոխարինման դեպքում.
* մեկ տարվա համար կպահանջվի` 7-17,7 մլրդ դրամ ($ 14,3-35,7 մլն) գումար:
1. 5 տարվա համար,տարեկան միջինում 1065 վերելակի փոխարինման դեպքում.
* մեկ տարվա համար կպահանջվի` 4,2-10,6 մլրդ դրամ ($ 8,6-21,4 մլն) գումար:
1. Այսպիսի ծավալների ֆինանսավորման ապահովումը միայն պետական բյուջեի հաշվին մոտակա տարիներին կապված կլինի մեծ դժվարությունների հետ, ուստի անհրաժեշտ կլինի ներգրավել հիմնադրամների, դոնոր երկրների ու միջազգային կազմակերպությունների կողմից տրամադրվող վարկերի, դրամաշնորհների ու երկարաժամկետ ներդրումների միջոցները, ինչպես նաև օգտվել իրավաբանական ու ֆիզիկական անձանց և բարեգործական ընկերությունների նվիրատվություններից և օրենսդրությամբ չարգելված այլ ֆինանսական աղբյուրներից:
2. Հայեցակարգով առաջարկվող դրույթների համաձայն ծառայության ժամկետը սպառած և շահագործման մեջ գտնվող վերելակների փոխարինման խնդիրների լուծման ուղղությամբ անհրաժեշտ ծախսերի ծավալները անհրաժեշտ է ներկայացվեն ՀՀ տարեկան բյուջեների կազմման գործընթացի շրջանակներում` տարածքային կառավարման և ենթակառուցվածքների նախարարության` համապատասխան մարզպետների, իսկ Երևան քաղաքում Երևանի քաղաքապետի կողմից ներկայացված հայտերի համաձայն մշակված պետական աջակցության տարեկան ծրագրերի հիման վրա, նկատի ունենալով, որ ՀՀ պետական բյուջեից ֆինանսավորումը իրականացվում է ՀՀ օրենսդրությամբ սահմանված կարգով:
3. Հաշվի առնելով այս հանգամանքը և նկատի ունենալով վերելակների տարիքն, անհրաժեշտություն է առաջանում ուղղորդվել առաջնահերթության սկզբունքով և առաջին հերթին փոխել այն վերելակները որոնք նորերով չփոխարինելու դեպքում կարող են վերածվել կամ արդեն վերածվել են շահագործող անձնակազմի, բազմաբնակարան շենքերի բնակիչների և ազգաբնակչության համար վտանգավոր ռիսկերի, դիտարկվել որպես տեխնածին վթարների, դժբախտ դեպքերի և այլ ռիսկերի ծագման հնարավոր հավանական աղբյուրներ, իսկ այդ վերելակների պահպանման համար ամենամյա աճող ծախսերը կարող են ընդունվել որպես խնդրի ամբողջական լուծմանը և վտանգավոր ռիսկերի զարգացմանը ուղղված անարդյունավետ կանխարգելիչ միջոցառումներ:
4. Վերելակ շահագործող անձինք և բազմաբնակարան բնակելի շենքերի շինության սեփականատերերը համապատասխան ֆինանսական միջոցների բացակայությամբ պայմանավորված առանց պետական անմիջական միջամտության և աջակցության ծրագրերի շրջանակներում չեն կարող ինքնուրույն իրականացնել ծառայության ժամկետը սպառած վերելակների փոխարինման գործընթացը:
5. Հայեցակարգով նախատեսված պետական աջակցության ծրագրի մասին հանրային իրազեկման նպատակով անհրաժեշտ է զանգվածային լրատվության, տեղեկատվական նյութերի հրապարակման, մարզերում, համայնքներում հանդիպումների

կազմակերպման միջոցով բնակչությանը տրամադրել հետևյալ տեղեկատվությունը`

1. Վերելակային տնտեսության հետ կապված համապատասխան պետական և տարածքային կառավարման մարմինների գործառույթների և դրանց իրականացման գործողությունների, ֆինանսական միջոցների ներդրումների վերաբերյալ:
2. Նախատեսվող կամ իրականացվող լայնածավալ ծրագրերի վերաբերյալ:
3. «Կուտակային վերելակային ավանդ»-ի ներդրման գործընթաց
4. Հայեցակարգով նախատեսվող և առաջարկվող լուծումների արդյունավետ կատարման արդյունքում հնարավոր կլինի ստեղծել համապատասխան հիմնավորված երաշխիքներ և ապահովել, որպեսզի պետության կողմից ներդրված ֆինանսական միջոցները միջնաժամկետ ժամանակահատվածում ամբողջությամբ հետ վերադարձվեն պետական բյուջե:
5. Վերելակների փոխարինման գործընթացի ֆինանսական ապահովման աղբյուրներ են հանդիսանում`
6. ՀՀ պետական բյուջեն:
7. Համայնքային բյուջեները` օրենքով համայնքին վերապահված կամավոր լիազորությունների շրջանակներում:
8. Հիմնադրամները:
9. Դոնոր երկրների ու միջազգային կազմակերպությունների կողմից տրամադրվող վարկերը, դրամաշնորհներն ու երկարաժամկետ ներդրումները:
10. Օրենսդրությամբ չարգելված այլ աղբյուրներ:
11. Վերելակների փոխարինման գործընթացը սկզբնական փուլում պետք է իրականացվի և ֆինանսավորվի պետական բյուջեի, ինչպես նաև օրենքով չարգելված այլ միջոցների հաշվին, այնքան ժամանակ քանի դեռ շահագործման մեջ գտնվող ծառայության ժամկետը սպառած վերջին վերելակը չի փոխարինվել նորով: Այսպիսի մոտեցման ամրագրումը պայմանավորված է այն հանգամանքով, որ համայնքների գերակշիռ մասը ներկայումս չունեն անհրաժեշտ ֆինանսական միջոցներ, բացառությամբ Երևանի քաղաքապետարանի:
12. Նորով փոխարինված ցանկացած վերելակի շահագործման հանձնման օրվանից

դադարեցվում է պետական բյուջեից տվյալ վերելակի ֆինանսավորումը: Այդ պահից սկսում է գործել պետական բյուջե ֆինանսական միջոցները հետ վերադարձնելու գործընթացը, յուրաքանչյուր վերելակի համար Բաժանորդների կողմից Պարտադիր վճարման ենթակա գումարների ամեն ամիս կատարվող դրամական փոխանցումների հիման վրա ձևավորված «Կուտակային վերելակային ավանդ»-ը:

1. Ուստի անհետաձգելի, հրատապ և կարևոր խնդիր է հանդիսանում բազմաբնակարան շենքերի կառավարման, այդ թվում՝ վերելակային տնտեսության կառավարման հետ կապված հարաբե­րությունները կարգա­վորող օրենսդրության կատարելագործումը և կառավարման նոր ձևերի ներդրումը, որպեսզի բիզնես հետաքրքրվածություն առաջանա և մրցակցություն ստեղծվի, ինչը թույլ կտա հստակեցնել և բացահայտել վերելակների փոխարինմանն ուղղված արդյունավետ եղանակները և դրա իրականացման գործիքներն ու ֆինանսավորման աղբյուրները:
2. Բազմաբնակարան բնակելի շենքի շինության սեփականատերի կողմից ընդհանուր բաժնային սեփականության իրավունքով տիրապետվող, օգտագործվող և տնօրինվող վերելակները հարկավոր է ընդունել որպես ուղևորատար և ուղևորաբեռնատար տրանսպորտային փոխադրամիջոց` ուղղաձիգ հարթության մեջ մի մակարդակից մեկ այլ մակարդակ մարդկանց և բեռների տեղափոխման համար և շենքի նկատմամբ հարաբերական որպես շարժական ու անշարժ գույք, ինչպես նաև որպես սեփականության նոր ձև, քանի որ դրանից օգտվում են նաև այլ անձինք (այսուհետ` Հաճախորդ), որոնք չունեն դրա նկատմամբ սեփականության իրավունք և օգտվելիս վճարում չեն կատարում: Սեփականության այդ նոր ձևը, որը և մասնավոր սեփականություն է և ընդհանուր բաժնային կամ հանրային սեփականություն, ճանաչվում և հավասարապես պաշտպանվում է Սահմանադրության 10-րդ հոդվածով:
3. Համաձայն Սահմանադրության 60-րդ հոդվածի` բազմաբնակարան բնակելի շենքի շինության սեփականատերերը, կամ նրանցից յուրաքանչյուրը ընդհանուր բաժնային սեփականության իրավունքով, օրինական հիմքով ձեռք բերված գույքը` վերելակներն իրավունք ունեն իրենց հայեցողությամբ տիրապետել,օգտագործել,տնօրինել և պարտավոր են մուծել օրենքին համապատասխան սահմանված հարկեր, տուրքեր, կատարել պետական կամ համայնքային բյուջե մուտքագրվող պարտադիր այլ վճարումներ:
4. Վերելակները որպես գույք պահպանման, օգտագործման, նշանակված ծառայության ժամկետի սպառման դեպքում փոխարինման համար, անհրաժեշտ է որպեսզի բնակելի շենքի յուրաքանչյուր մուտքի անխտիր բոլոր հարկերի համարակալված բնակարանները սեփականատիրոջ, կամ բնակարանի համասեփականատերերից մեկի անունով, ինչպես նաև իրավաբանական անձը (ներառյալ իր աշխատակիցներով) և ֆիզիկական անձը, որոնք տվյալ բազմաբնակարան շենքում ունեն ոչ բնակելի տարածքներով սեփականություն կամ վարձակալած տարածքներ և գործունեություն են իրականացնում, այդ տարածքները իրենց անունով ներկայացվեն գրանցման Վերելակ շահագործող անձին: Վերջինիս կողմից այդ բնակարանները և ոչ բնակելի տարածքները պայմանագրային հիմունքներով ընդունվում և ձևակերպվում են որպես վերելակի բաժանորդներ (այսուհետ` Բաժանորդ) և նրանցից յուրաքանչյուրին է հանձնվում բաժանորդային քարտ:
5. Ներկայացված տվյալները թղթային և էլեկտրոնային տարբերակներով

գրանցվում են Վերելակ շահագործող անձի կողմից վարվող, համարակալված և կնքված գրանցամատյանում և վերելակների ու Բաժանորդի անձնավորված հաշվառման

տվյալների էլեկտրոնային բազայում:

1. Պայմանագրում պետք է արտացոլվեն Վերելակ շահագործող անձի և Բաժանորդի իրավունքները, պատասխանատվությունն ու պարտականությունները, պայմանագրի գործողության ժամկետը, տվյալ բնակարանում հաշվառված և փաստացի բնակվող անձերի վերաբերյալ անձնագրային տվյալներն առանց տարիքային սահմանափակման, Պարտադիր վճարման ենթակա գումարների հաշվարկման և վճարման կարգը, վեճերի լուծման կարգը և իրավական ապահովման համար այլ մանրամասն դրույթներ:
2. Յուրաքանչյուր պայմանագրի համարը և բաժանորդային քարտի համարը նույնական են: Բաժանորդային քարտը պայմանագրի անբաժանելի մասն է: Բաժանորդային քարտում ներառվում են հետևյալ տեղեկությունները,մասնավորապես`
3. Բաժանորդի կամ սեփականատիրոջ անունը և ազգանունը, անձնագրի սերիան և համարը:
4. Բաժանորդի սոցիալական քարտի համարը կամ սոցիալական քարտ չունենալու մասին տեղեկանքի համարը:
5. Բաժանորդի ֆիքսված և բջջային կապի հեռախոսահամարները, էլեկտրոնային փոստային հասցեն:
6. Բաժանորդի հետ համատեղ բնակվող հաշվառված անձերի քանակը և անձնագրային տվյալներն,առանց տարիքային սահմանափակման:
7. Բաժանորդի իրավաբանական հասցեն` մարզ, քաղաք, համայնք, փողոց լրիվ անվանումը, փոստային բաժանմունքի համարը, շենքի համարը, հարկի համարը, բնակարանի համարը:
8. Բաժանորդի կողմից Պարտադիր վճարման ենթակա գումարի չափը և ժամկետը:
9. Բաժանորդի կողմից շահագործվող (օգտագործվող) միայն իր մուտքի վերելակի կամ վերելակների Ծածկագրերը:

 Այս տվյալները թվայնացվում են և դրա հիման վրա ձևավորվում է յուրաքանչյուր Բաժանորդի էլեկտրոնային քարտի համարը և ստեղծվում է վերելակների և Բաժանորդի անձնավորված հաշվառման տվյալների էլեկտրոնային բազա:

1. Պայմանագրի գործողության ժամկետ է սահմանվում`
2. Շահագործման մեջ գտնվող վերելակի, այդ թվում` նշանակված ծառայության ժամկետը սպառած շահագործվող վերելակի համար` անժամկետ:
3. Նոր տեղադրված (հավաքակցված) և շահագործման հանձնված վերելակի համար` արտադրողի կողմից նշանակված ծառայության ժամկետը տարիներով արտահայտված` 25 տարի:
4. Բնակարանի առուվաճառքի դեպքում, կամ Բաժանորդի մոտ փաստացի բնակվող անձերի փոփոխության դեպքում, բաժանորդային քարտում Վերելակ շահագործող անձի կողմից կատարվում են համապատասխան փոփոխություններ Բաժանորդի կողմից ներկայացված անձի հաշվառման վերաբերյալ օրենքով սահմանված փաստաթղթերի հիման վրա:
5. Վերելակ շահագործող անձը`
6. Յուրաքանչյուր վերելակի համար բացում է ընթացիկ և կուտակային բանկային հաշիվներ, Բաժանորդների կողմից Պարտադիր վճարման ենթակա գումարների վճարման համար: Այսպիսով, յուրաքանչյուր վերելակ ունենում է անվանական Ծածկագիր և անվանական կուտակային բանկային հաշվի համար: Վերելակի անվանական կուտակային բանկային հաշվի համարը անփոփոխ է մնում նույնիսկ տվյալ վերելակը նորով փոխարինման դեպքում: Փոխվում է միայն վերելակի անվանական Ծածկագիրը, շահագործումից հանված վերելակի Ծածկագրի փոխարեն մտցվում է դրան փոխարինած նոր վերելակի անվանական Ծածկագիրը, համապատասխան փոփոխություն է կատարվում Բաժանորդների քարտում:
7. Բաժանորդին տրամադրում է վերելակի և Բաժանորդի անձնավորված հաշվառման տվյալների էլեկտրոնային բազայի հիման վրա մշակված փոխանցման հաշվի ձև,այդ թվում` էլեկտրոնային, որի միջոցով հսկողություն է իրականացնում փոխանցողի, փոխանցվող գումարի չափի, ժամկետի և որ վերելակների համար Բաժանորդի կողմից կատարված վճարման գործառույթների նկատմամբ: Սխալների կամ թերությունների հայտնաբերման դեպքում, Բաժանորդի հետ համաձայնեցված գործողություններ է իրականացնում դրանց անհապաղ վերացման ու շտկման ուղղությամբ:
8. Ապահովվում է յուրաքանչյուր վերելակի համար Բաժանորդների կողմից պարտադիր վճարման ենթակա գումարների հարյուր տոկոս հավաքագրումը:
9. Պարտադիր վճարման ենթակա գումարներն ամբողջությամբ և ժամանակին գանձելու պատասխանտվությունը դրվում է Վերելակ շահագործող պաշտոնատար անձի վրա:
10. Բաժանորդները օրենքով սահմանված կարգով պատասխանտվություն են կրում հաշվարկված Պարտադիր վճարման ենթակա գումարներն ամբողջությամբ և ժամանակին մուծումներ չկատարելու համար:
11. Յուրաքանչյուր ամիս բոլոր Բաժանորդների մուծումների հիման վրա տվյալ վերելակի ընթացիկ բանկային հաշվին կուտակված ընդհանուր գումարի մի մասը (վերելակի արժեքի փոխհատուցման մասնաբաժին) տոկոսներով արտահայտված օրինակ 80 տոկոսը Վերելակ շահագործող անձն ամբողջությամբ փոխանցում է այդ նույն վերելակի անվանական կուտակային բանկային հաշվեհամարին:
12. Վերելակի ընթացիկ բանկային հաշվին կուտակված ընդհանուր գումարի մնացած մասը (վերելակի ընթացիկ սպասարկման նորոգման մասնաբաժին) Վերելակ շահագործող անձը օգտագործում է կանոնադրությամբ նախատեսված նպատակների, վարչական ծախսերի և Մասնագիտացված ՓՄՁ կազմակերպությունների պայմանագրային հիմունքներով վերելակների մշտական ընթացիկ սպասարկման նորոգման աշխատանքների` մատուցված ծառայությունների դիմաց վճարումերի կատարման համար:
13. Վերելակ շահագործող անձի կողմից վերելակի ընթացիկ բանկային հաշվին մուտքագրված գումարների վերաբաշխման տոկոսային հարաբերությունները սահմանում է ՀՀ կառավարությունը:
14. Բաժանորդների և Վերելակ շահագործող անձանց կողմից Պարտադիր վճարման ենթակա գումարների հետ կապված բոլոր գործողությունների նկատմամբ հսկողությունն իրականացնում են տեղական ինքնակառավարման մարմինները՝ համայնքի ղեկավարը կամ նրա լիազորած անձը:
15. Հաճախորդները կամ նրանց ներկայացուցիչները, որոնք իրենց ծառայությունները` էլեկտրաէներգիայի, գազի, խմելու ջրի, կապի, փոստային, կենցաղային տեխնիկայի վերանորոգման, շինարարական և վերանորոգման աշխատանքներ, ինտեռնետի, առաքումների, սպասարկման և այլ ծառայությունները, բացառությամբ շտապ բուժօգնության, ոստիկանության, փրկարարական ու հրդեհաշիջման ծառայությունների և պետական մարմինների այլ ծառայությունների աշխատակիցների, Բաժանորդներին մատուցելու համար այցելում են բազմաբնակարան շենքեր և անվճար օգտվում են վերելակներից,կարգավորման խնդիր ունեն:
16. Անհրաժեշտություն և արդարացի կլինի որպեսզի վերելակների շահագործման

և կառավարման շրջանակների հետ կապված օրենսդրական ակտով կամ տեղական ինքնակառավարման մարմնի կողմից սահմանվեն և հաստատվեն իրենց համայնքի տարածքում գործող ըստ «Տնտեսական գործունեության տեսակների» Հայաստանի դասակարգչին համապատասխան Հաճախորդների կողմից մատուցվող հնարավոր ամենահաճախակի և ամենօրյա պահանջարկ ունեցող ծառայությունների իրատեսական ցանկը և վերելակներից օգտվելու համար տարեկան միանվագ վճարման ենթակա հաստատագրված խորհրդանշական գումարի չափը, նկատի ունենալով, որ տնտեսվարող սյուբեկտների կողմից առաքման ծառայություններն արդեն կրում են մասսայական բնույթ:

1. Հաճախորդների կողմից վճարվող խորհրդանշական գումարները հավաքագրում են համայնքապետարանները և փոխանցվում են վերելակների ռեեստրը վարող լիազոր մարմի կողմից բացված միջանկյալ բանկային հաշվին որպեսզի վերջինս փոխանցի Ավանդի կառավարչի բանկային հաշվին: Այս նպատակով կարևորվում է հաստատագրված խորհրդանշական գումարի հավաքագրման ճկուն մեխանիզմների ստեղծումը:
2. Կառավարում և ներդրումային ֆինանսական միջոցների վերադարձելիություն պետական բյուջե
3. ՀՀ տարածքի բոլոր Վերելակ շահագործող անձանց կողմից Բաժանորդներից գանձված և վերելակների անվանական կուտակային բանկային հաշվին հավաքագրված յուրաքանչյուր վերելակի Ծածկագրի տվյալներին համապատասխան գումարները փոխանցվում են վերելակների ռեեստրը վարող լիազոր մարմնի կողմից բացված միջանկյալ բանկային հաշվին:
4. Վերելակների ռեեստրը վարող լիազոր մարմնի կողմից ստուգվում և համադրվում են ներկայացված յուրաքանչյուր վերելակի Ծածկագրի առկայությունն ու համապատասխանությունը շահագործման մեջ գտնվող և ԱՎՕ-ի ռեեստրում գրանցված վերելակների առկայության հետ, ինչպես նաև շահագործման մեջ գտնվող և տեխնիկական անվտանգության տարեկան փորձաքննություն անցած վերելակների առկայության հետ:Վերելակների (ԱՎՕ-ի ռեեստրի) համակարգչային ծրագրի համակարգի փորձարկման միջոցով սխալների կամ անհամապատասխանությունների հայտնաբերման դեպքում անհապաղ փոխհամաձայնեցված գործողություններ են իրականացվում դրանք վերացնելու ուղղությամբ:
5. Վերելակների ռեեստրը վարող լիազոր մարմնի կողմից յուրաքանչյուր վերելակի Ծածկագրին համապատասխան գումարների ստուգված, ճշգրտված և հավաստի տվյալները փոխանցվում են «Կուտակային վերելակային ավանդ»-ի ֆինանսական միջոցների կառավարումն իրականացնող իրավաբանական անձի այսուհետ՝ Ավանդի կառավարիչ բանկային հաշվին:
6. Ավանդի կառավարիչը դա պետություն - գործարար միջավայր կամ բիզնես միջավայր- հասարակություն իրավահարաբերությունները կարգավորող շղթան իրար հետ կապող պետության երաշխավորությամբ գործող հուսալի և արդյունավետ օղակն է:
7. Ավանդի կառավարիչի կազմավորման,գործունեության և գործառույթների հետ կապված հարաբերությունները «Կուտակային վերելակային ավանդ»-ի ներդրման հետ իրականացվում և կարգավորվում են ՀՀ կառավարության հետ կնքված պայմանագրի հիման վրա, ՀՀ քաղաքացիական օրենսգրքով, «Բանկերի և բանկային գործունեության մասին» օրենքով և այլ օրենքներով ու նորմատիվ իրավական ակտերով:
8. Ավանդի կառավարչի բանկային հաշիվը դա «Կուտակային վերելակային ավանդ»-ի վերելակների ցանկում ներառված Վերելակ շահագործող անձանց կողմից յուրաքանչյուր վերելակի Ծածկագրին համապատասխան առանձին բացված նույն անվանական կուտակային բանկային հաշիվներն են, Ավանդի կառավարչի կողմից նախընտրած կենտրոնական բանկի կողմից հսկվող և լիցենզավորված բանկում:
9. «Կուտակային վերելակային ավանդ»-ի կառավարչի պետական գրանցումն ու

լիցենզավորումն իրականացնում է կենտրոնական բանկը:

1. Ավանդի կառավարիչը կենտրոնական բանկի նորմատիվ իրավական ակտով սահմանված կարգով, բովանդակությամբ և պարբերականությամբ հաշվետվություններ է ներկայացնում ՀՀ կառավարությանը:
2. «Կուտակային վերելակային ավանդ»-ի ֆինանսական միջոցների նկատմամբ հսկողությունն իրականացնում է ՀՀ կառավարության ֆինանսական ոլորտի պետական լիազորված մարմինը, իսկ հարկային պարտավորությունները կատարում է բանկը կենտրոնական բանկի վերահսկողության ներքո:
3. Ավանդի կառավարչի և ՀՀ կառավարության միջև կնքված պայմանագրում օրենսդրությանը համապատասխան ավելի մանրամասնորեն են սահմանվում կողմերի լիազորությունները, պարտականություններն ու պատասխանատվությունները քան դրանք պարզագույն ձևով շարադրված, ներկայացված ու նախատեված են Հայեցակարգով:
4. «Կուտակային վերելակային ավանդ»-ի ֆինանսական հոսքերը համալրվում են յուրաքանչյուր ամիս, Բաժանորդներից հավաքագրված Պարտադիր վճարման ենթակա գումարների չափով, Ավանդի կառավարչի հաշվեհամարին կատարվող փոխանցումների միջոցով:
5. «Կուտակային վերելակային ավանդ»-ը տնօրինում է պետությունը:
6. «Կուտակային վերելակային ավանդ»-ը 25 տարվա պարբերությամբ անընդհատ գործող ավանդ է և այն կարող է օգտագործվել որպես թե կարճաժամկետ և թե երկարաժամկետ ներդրումների ֆինանսական ապահովման աղբյուր:
7. «Կուտակային վերելակային ավանդ»-ի դրամական միջոցներից կարող են գանձվել միայն այն վճարները, պարգևավճարները, հարկերը, որոնք սահմանված են օրենքով, Ավանդի կառավարչի և ՀՀ կառավարության հետ կնքված պայմանագրով:
8. «Կուտակային վերելակային ավանդ»-ն առանց շրջանառության մեջ մտցնելու և բանկային գործառնությունների, միայն Բաժանորդների կողմից կատարված վճարումների հաշվին յուրաքանչյուր տարի առաջին տարվանը հավասար հաստատուն գումարի չափով աճում է անընդհատ:
9. «Կուտակային վերելակային ավանդ»-ն անընդհատ աճում է նաև Ավանդի կառավարչի կողմից Բաժանորդների կատարված վճարների արդյունավետ կառավարումից և ներդրումներից ստացված եկամուտների հաշվին:
10. Վերելակային տնտեսության Ծածկագրով ցանկացած վերելակի նշանակված ծառայության ժակետը սպառվելու դեպքում, որը երևում է բանկում «Կուտակային վերելակային ավանդ»-ի ցանկում, վերելակների ռեեստրը վարող լիազոր մարմնի հաշվառման ցանկում և Վերելակ շահագործող անձի գրանցամատյանում, շահագործումից հանվում է,այդ մասին Ավանդի կառավարիչն իրազեկում է կառավարությանը,վերելակների ռեեստրը վարող լիազոր մարմնին և տվյալ Վերելակը շահագործող անձին:
11. Ավանդի կառավարիչը որոշում է կայացնում, Վերելակի փոխարինում իրականացնել, նոր վերելակ գնելու համար շուկայական գներին համապատասխան ֆինանսական միջոցներ հատկացնել Վերելակ շահագործող անձին և հետևում է որպեսզի հին վերելակն ապահավաքակցվի, նորը հավաքակցվի և շահագործման հանձնվի օրենքով սահմանված կարգով: Այդ պահից սկսվում է «Կուտակային վերելակային ավանդ»-ի կրկնվող նոր կենսական ցիկլն արդեն նոր վերելակի նկատմամբ:
12. Վերելակային տնտեսության հիմնախնդիրների լուծման Հայեցակարգով

նախտեսված մոտեցումները պետության և հանրության նկատմամբ սոցիալական, տնտեսական, առողջապահական, բնապահպանական, հակամրցակցային, հակակոռուպ-ցիոն և այլ հնարավոր այզդեցություններ կարող են առաջացնել վերելակների տարիքի, շուկայահանման, շահագործման, սպասարկման, վերելակային տնտեսության պետական հսկողության, Բաժանորդների և Վերելակներ շահագործող անձանց կողմից վերելակի օգտագործման հետ կապված գործառույթներից: Բոլոր գործառույթները վերելակային տնտեսության տարբեր շահառուների վրա տարբեր կերպ են ազդում, որի արդյունքում ձևավորվում են ազդեցությունների ուղղվածությունը, յուրաքանչյուրն իր առանձնահատուկ պատճառահետևանքային կապերով:

1. Այն դեպքում, երբ հիմնախնդիրները չեն լուծվում (որն անթյուլատրելի է և պետք է բացառել) պետության և հանրության նկատմամբ առաջանում են հետևյալ հնարավոր այզդեցությունները.
2. Վերելակների հաճախակի խափանումներ և վթարներ:
3. Վերելակների արտադրական դժբախտ դեպքերի և պատահարների արդյունքում մահացության, մարմնական վնասվածքի դեպքի աճ:
4. Բաժանորդների կյանքին, առողջությանը և գույքին սպառնացող վտանգ:
5. Վերելակը շահագործող անձերի պատասխանատվության ենթարկում:
6. Վերելակների շահագործման անվտանգության մակարդակի թուլացում:
7. Վերելակների պահեստամասերի գների թանկացում:
8. Վերելակների համար գործարանային արտադրության պահեստամասերի բացակայություն շուկայում:
9. Վերելակներ սպասարկող նորոգող մասնագետների արտահոսք:
10. Վերելակների ընթացիկ սպասարկման ծախսերի ավելացում:
11. Տեղական ինքնակառավարման մարմինների լրացուցիչ ֆինանսական ծախսերի ավելացում:
12. Տեղական ինքնակառավարման մարմինների եկամուտների պակասում:
13. Երևանի քաղաքապետարանի լրացուցիչ ֆինանսական ծախսերի ավելացում:
14. Երևանի քաղաքապետարանի եկամուտների պակասում:
15. Վերելակների շահագործման արդյունավետության նվազում:
16. Այսպիսով, «Կուտակային վերելակային ավանդ»-ի ներդնումը, ճիշտ կառավարումը և ֆինանսական միջոցների կայուն համալրումը հնարավորություն է ընձեռնում վերելակային տնտեսության ոլորտում տեխնիկական անվտանգության ապահովման և պետություն - գործարար միջավայր - հասարակություն իրավական հարաբերությունների կարգավորմանն ուղղված կանխատեսելի քայլեր ձեռնարկել և պետական արդյունավետ նպատակային քաղաքականություն իրականացնել:
17. «Կուտակային վերելակային ավանդ»-ի ստեղծումը և կայացումը քաղաքակիրթ ձևով երկարաժամկետ ժամանակահատվածում լուծում է վերելակների տիրապետման, օգտագործման և տնօրինման հետ կապված առկա բոլոր խնդիրները:
18. «Կուտակային վերելակային ավանդ»-ի գործունեության առաջին իսկ տարում ձեռք բերված ցուցանիշների և տվյալների, հեռանկարային կայուն զարգացման և արդյունավետության ճշգրտված ծրագրային լուծումների վերլուծության արդյունքների հիման վրա պետությունը հնարավորություն կունենա վերանայելու և կիրառելու վերելակների համար հաշվարկված Պարտադիր վճարման ենթակա գումարների քաղաքականությունը, այդ թվում` առաջնահերթությունը տալով բազմաբնակարան շենքեր ունեցող այն համայնքներին, որոնք ունեն սոցիալապես անապահով խավերի խոցելիության (աղքատության ռիսկի) մեծ աստիճան:
19. Վերելակներ ունեցող բազմաբնակարան շենքերը կամ բնակարանային ֆոնդը,

 որտեղ բնակվում են հանրապետության բնակչության ոչ պակաս քան կեսը, հանդիսանում է պետության կողմից սոցիալական ոլորտում ձեռք բերված ամենակարևոր ցուցանիշներից ու առանցքային ակտիվներից մեկը, հետևաբար պետությունը և պետական կառավարման համակարգի յուրաքանչյուր մարմին իրեն վերապահված իրավասությունների շրջանակներում պետք է բարձր պատասխանատվություն և շահագրգռվածություն ցուցաբերեն բազմաբնակարան շենքերի, այդ թվում` դրանցում տեղադրված վերելակների պահպանումն իրականացնելու հարցում:

1. Հայեցակարգի, մասնավորապես 23-րդ կետում թվարկված բազմաթիվ օրենսդրական ակտերի ու նորմատիվ փաստաթղթերի և այլ իրավական ակտերի ըստ համապատասխան ուղղվածության կատարված վերլուծության արդյունքների հիման վրա վեր են հանվել և տարբեր սկզբունքների ու մոտեցումների տեսանկյունից ելնելով պարզաբանվել են վերելակային տնտեսության հետ կապված և առընչություն ունեցող պետական կառավարման և տեղական ինքնակառավարման մարմինների, գերատեսչությունների, իրավաբանական և ֆիզիկական անձանց խնդիրները և ներկայացվել են դրանց օրենսդրական լուծում պահանջող հիմնավորված հնարավոր կարգավորման ուղիները:
2. Հայաստանի Հանրապետության Սահմանադրության 6-րդ հոդվածով սահմանվել է, որ Սահմանադրության և օրենքների հիման վրա և դրանց իրականացումն ապահովելու նպատակով Սահմանադրությամբ նախատեսված մարմինները կարող են օրենքով լիազորվել ընդունելու ենթաօրենսդրական նորմատիվ իրավական ակտեր: Լիազորող նորմերը պետք է համապատասխանեն իրավական որոշակիության սկզբունքին: Պետական և տեղական ինքնակառավարման մարմիններն ու պաշտոնատար անձինք իրավասու են կատարելու միայն այնպիսի գործողություններ, որոնց համար լիազորված են Սահմանադրությամբ կամ օրենքներով: Հետևաբար, վերելակային տնտեսության ոլորտում պետական կառավարման մարմինների իրավասությունները պետք է բխեն օրենքից:
3. Ելնելով վերոգրյալից անհրաժեշտ է վերելակային տնտեսությունը ընդունել որպես տնտեսության առանձին ոլորտ և Հայեցակարգով ներկայացված լուծումներին և դրույթներին համահունչ մշակել և ընդունել մեկ միասնական արդիականացված օրենք` «Վերելակների անվտանգության և կուտակային վերելակային ավանդի մասին» ՀՀ օրենք:
4. Համաձայն «Վերելակների անվտանգության և կուտակային վերելակային ավանդի մասին» օրենքի դրույթների Վերելակ շահագործող անձանց կողմից օրենքով սահմանված կարգով Բաժանորդներից գանձվող պարտադիր վճարման ենթակա գումարները, դրանց կառավարման շնորհիվ ստացված եկամուտների հետ միասին այլևս ծառայելու են իրենց հիմնական նպատակին և միաժամանակ համալրելու են պետական բյուջեն, չեն ենթարկվելու կոռուպցիոն ռիսկերի, չեն փոշիանալու և երաշխավորված հետ են վերադարձվելու Բաժանորդներին նյութական արժեքավոր գույքի վերածված նոր վերելակների տեսքով:
5. Հայեցակարգով սահմանված քաղաքականության հիմնական նպատակների և լուծման եղանակների հետևողական կենսագործման և «Վերելակների անվտանգության և կուտակային վերելակային ավանդի մասին» օրենքի ընդունման արդյունքում հանրապետությունում կձևավորվի վերելակային տնտեսության անվտանգության ապահովման միասնական մոտեցումներով և սկզբունքներով գործող արդյունավետ համակարգ, գործընթացի յուրաքանչյուր մասնակցի համար` իրավասությունների, գործառույթների և պատասխանատվության հստակ սահմանազատմամբ, կստեղծվի պետության և հանրության նկատմամբ սոցիալական, տնտեսական և հասարակական ուղղվածություն ունեցող ինքնաֆինանսավորվող, ինքնածախսածածկվող և

ինքնավերարտադրվող կայացած վերելակային տնտեսություն:

1. Հայեցակարգով ներկայացված լուծումներին և դրույթներին համահունչ ներկայացվում է «Վերելակների անվտանգության և կուտակային վերելակային ավանդի մասին» օրենքի նախագծի բովանդակության (բովանդակությունը կարող է փոփոխության ենթարկվել) վերաբերյալ հոդվածների վերնագրերը.

ՆԱԽԱԳԻԾ

ՀԱՅԱՍՏԱՆԻ ՀԱՆՐԱՊՈՏՈՒԹՅԱՆ ՕՐԵՆՔԸ

«ՎԵՐԵԼԱԿՆԵՐԻ ԱՆՎՏԱՆԳՈՒԹՅԱՆ և ԿՈՒՏԱԿԱՅԻՆ ՎԵՐԵԼԱԿԱՅԻՆ ԱՎԱՆԴԻ ՄԱՍԻՆ»

ԳԼՈՒԽ 1

ԸՆԴՀԱՆՈՒՐ ԴՐՈՒՅԹՆԵՐ

Հոդված 1. Կարգավորման առարկան և գործողության ոլորտը

Հոդված 2. Օրենքի նպատակը

Հոդված 3. Օրենքի գործողության ոլորտը

Հոդված 4. Օրենքի հիմնական հասկացությունները

Հոդված 5. Վերելակների անվտանգության և կուտակային վերելակային ավանդի

 կառավարման ոլորտը կարգավորող օրենսդրությունը

ԳԼՈՒԽ 2

ՎԵՐԵԼԱԿՆԵՐԻ ԱՆՎՏԱՆԳՈՒԹՅՈՒՆԸ

Հոդված 6. Վերելակների շուկայահանումը

Հոդված 7. Վերելակների անվտանգության պահանջները

Հոդված 8. Վերելակի և վերելակի անվտանգության սարքերի համապատասխանության

 գնահատումը

Հոդված 9. Վերելակների հաշվառումը,գրանցումը և ռեեստրը

Հոդված 10. Վերելակներում տեղի ունեցած դժբախտ դեպքերի տեխնիկական քննությունը

Հոդված 11. Վերելակների տարեկան տեխնիկական անվտանգության փորձաքննությունը

Հոդված 12. Վերելակների սեփականատերերը,նրանց իրավունքները,

 պարտականությունները և պատասխանատվությունը

Հոդված 13. Վերելակների ներմուծումը,հավաքակցումը,սպասարկումը և նորոգումը

Հոդված 14. Վերելակների ընթացիկ սպասարկում և նորոգում իրականացնող

 կազմակերպություններին ներկայացվող պահանջները

Հոդված 15. Վերելակների գույքագրումը

Հոդված 16. Վերելակից օգտվող շենքի բնակիչների (բաժանորդների) անձնավորված

 հաշվառման տվյալների էլեկտրոնային բազան

Հոդված 17. Վերելակի ծածկագիրը,վերելակի և վերելակից օգտվող շենքի բնակիչների

 (բաժանորդների) անձնավորված հաշվառման տվյալների էլեկտրոնային

 Բազան

Հոդված 18. Վերելակի գնման մրցույթի կազմակերպումը

Հոդված 19. Վերելակների փոխարինումը

ԳԼՈՒԽ 3

ՎԵՐԵԼԱԿԻ ՇԱՀԱԳՈՐԾՄԱՆ (ՕԳՏԱԳՈՐԾՄԱՆ) ՀԱՄԱՐ ՎՃԱՐ ԿԱՏԱՐԵԼՈՒ

ՀԻՄՔԸ, ՊԱՐՏԱԴԻՐ ՎՃԱՐՄԱՆ ԵՆԹԱԿԱ ԳՈՒՄԱՐԸ, ՀԱՇՎԱՐԿՄԱՆ ԵՎ ՎՃԱՐՄԱՆ ԿԱՐԳԸ

Հոդված 20. Վերելակի շահագործման (օգտագործման) համար վճար կատարելու հիմքը

Հոդված 21. Պարտադիր վճարման ենթակա գումարի հաշվարկման կարգը

Հոդված 22. Պարտադիր վճարման ենթակա գումարի վճարման կարգը

ԳԼՈՒԽ 4

ՎԵՐԵԼԱԿԱՅԻՆ ՏՆՏԵՍՈՒԹՅԱՆ ՈԼՈՐՏՈՒՄ ՊԵՏԱԿԱՆ ԵՎ ՏԵՂԱԿԱՆ ԻՆՔՆԱԿԱՌԱՎԱՐՄԱՆ ՄԱՐՄԻՆՆԵՐԻ ՊԱՐՏԱԿԱՆՈՒԹՅՈՒՆՆԵՐԸ

Հոդված 23. Վերելակների ռեեստրը վարող մարմնի պարտականությունները

Հոդված 24. Տեղական ինքնակառավարման մարմինների պարտականությունները

ԳԼՈՒԽ 5

ԿՈՒՏԱԿԱՅԻՆ ՎԵՐԵԼԱԿԱՅԻՆ ԱՎԱՆԴԻ ՖԻՆԱՆՍԱԿԱՆ ՄԻՋՈՑՆԵՐԻ

ԿԱՌԱՎԱՐՈՒՄԸ

Հոդված 25. Վերելակի շենքի կառավարման մարմնի բանկային հաշիվները և

 վարման կարգը

Հոդված 26. **Ընթացիկ բանկային հաշվի բացումը**

Հոդված 27. **Կուտակային բանկային հաշվի բացումը**

Հոդված 28.Պարտադիր վճարման ենթակա գումարի **կուտակային բաղադրիչը**

 **կարգավորող նորմերը**

Հոդված 29. Պարտադիր վճարման ենթակա գումարից **կուտակային վերելակային**

 **ավանդին վճարներ կատարելը**

Հոդված 30. Վերելակների ռեեստրը վարող մարմնին **կուտակային բանկային հաշվի**

 **տվյալների վերաբերյալ տեղեկատվության փոխանցելը**

Հոդված 31. Կուտակային վերելակային ավանդի **կառավարչի ընտրությունը**

Հոդված 32. Կուտակային վերելակային ավանդի **կառավարչի և կառավարության**

 **Հետ պայմանագիրը**

 Հոդված 33. Կուտակային վերելակային ավանդի **կառավարչի գործառույթները և**

 **գործունեության նկատմամբ պահանջները**

 Հոդված 34. Կուտակային վերելակային ավանդի **կառավարչի**

 **կազմակերպաիրավական ձևերը**

 Հոդված 35. Կուտակային վերելակային ավանդի **կառավարչի** պետական

 գրանցումը և լիցենզավորումը

 Հոդված 36. Կուտակային վերելակային ավանդի **կառավարչի** նկատմամբ

 վերահսկողությունը

 Հոդված 37. Կուտակային վերելակային ավանդի **կառավարչի** հաշվետվություններ

 ներկայացնելու պարտականությունը

 Հոդված 38. Կառավարության ֆինանսական ոլորտի պետական լիազորված մարմնի

 գործառույթները

Հոդված 39. Կուտակային վերելակային ավանդի **կառավարչի** գործունեության

 դադարումը և կառավարման թույլտվությունն ուժը կորցրած ճանաչելը

Հոդված 40. Կուտակային վերելակային ավանդի **կառավարչի** նկատմամբ

 պահանջներն ու սահմանափակումները

Հոդված 41. Կուտակային վերելակային ավանդի **կառավարչի վճարը և**

 **պարգևավճարը**

Հոդված 42. **Հարկային մարմնի իրավասությունները**

Հոդված 42. **Կենտրոնական բանկի լիազորությունները**

ԳԼՈՒԽ 6

ԵԶՐԱՓԱԿԻՉ ԴՐՈՒՅԹՆԵՐ

Հոդված 11. Պատասխանատվությունը սույն օրենքը դրույթները խախտելու համար

 Հոդված 11. Եզրափակիչ դրույթներ

Հոդված 11. Օրենքի ուժի մեջ մտնելը